Edizzjoni Provviżorja
KONKLUŻJONIJIET TAL-AVUKATA ĠENERALI
KOKOTT
ippreżentati fis‑26 ta’ Marzu 2026 (1)
Kawżi magħquda C‑757/23 P u C‑758/23 P
Magnetrol International,
Puratos,
Delta Light,
Ontex,
Siemens Industry Software,
BASF Antwerpen NV,
Ansell Healthcare Europe NV,
Trane, Inc.,
Kinepolis Group,
Vasco Group,
Mayekawa Europe NV/SA
vs
Il‑Kummissjoni Ewropea (C‑757/23 P)
u
Celio International SA
vs
Il‑Kummissjoni Ewropea (C‑758/23 P)
“Appell – Għajnuna mill-Istat – Skema ta’ għajnuna implimentata mir-Renju tal-Belġju – Deċiżjoni tat-taxxa bil-quddiem (tax ruling) – Eżenzjoni għal profitti eċċessivi – Kriterju ta’ stħarriġ tal-għajnuna mill-Istat fil-leġiżlazzjoni fiskali – Prassi amministrattiva illegali bħala għajnuna – Irkupru tal-għajnuna mingħand l-entitajiet tal-grupp – Kunċett ta’ benefiċjarju tal-għajnuna”
I.      Introduzzjoni
1.        Fil-kuntest tal-eżami fid-dawl tad-dritt dwar l-għajnuna mill-Istat ta’ prassi tal-awtoritajiet tat-taxxa tal-Istati Membri, il-Kummissjoni u l-qrati tal-Unjoni Ewropea huma marbuta bl-interpretazzjoni mill-Istat Membru ta’ dispożizzjoni tal-leġiżlazzjoni fiskali nazzjonali meta din ma tkunx kompatibbli mal-formulazzjoni tad-dispożizzjoni?
2.        Din il-kwistjoni tinsab fil-qalba tal-appelli ta’ Magnetrol International, Puratos, Delta Light, Ontex, Siemens Industry Software, BASF Antwerpen NV, Ansell Healthcare Europe NV, Trane, Inc., Kinepolis Group, Vasco Group, Mayekawa Europe NV/SA u Celio International SA (iktar
’il quddiem: l-“appellanti”) mis-sentenza tal-Qorti Ġenerali tal‑20 ta’ Settembru 2023 (2) (iktar ’il quddiem is-“sentenza appellata” Dawn l-appelli jagħmlu parti minn sensiela ta’ appelli li dwarhom ser nippreżenta wkoll konklużjonijiet illum (3).
3.        Is-sentenza appellata tikkonċerna d-deċiżjoni tal-Kummissjoni tal‑11 ta’ Jannar 2006 (4) (iktar ’il quddiem id-“deċiżjoni kontenzjuża”), li fiha l-Kummissjoni kkunsidrat l-hekk imsejħa “skema fiskali għal profitti eċċessivi” (iktar ’il quddiem il-“prassi fiskali kontenzjuża”) applikata mill-awtoritajiet tat-taxxa Belġjani bejn l-2004 u l-2014 bħala għajnuna inkompatibbli mas-suq intern. Il-prassi fiskali kontenzjuża ppermettiet li jitnaqqas il-profitt taxxabbli tal-impriżi li jagħmlu parti minn grupp ta’ impriżi internazzjonali fil-Belġju permezz ta’ deċiżjonijiet tat-taxxa bil-quddiem (tax rulings) (imsejħa wkoll “eżenzjonijiet ta’ profitti eċċessivi” jew “Excess Profits”).
4.        L-awtoritajiet tat-taxxa Belġjani bbażaw din il-prassi fuq dispożizzjoni tal-leġiżlazzjoni fiskali Belġjana, jiġifieri l-Artikolu 185(2)(b) tal-Code des impôts sur les revenus 1992 (il-Kodiċi tat-Taxxa fuq id-Dħul 1992, iktar ’il quddiem iċ-“CIR 92”). Skont il-formulazzjoni tagħha, din tippermetti li jiġu aġġustati l-profitti tal-impriża f’każijiet fejn ftehimiet li ma jikkonformawx mal-prinċipju ta’ distakkament influwenzaw il-profitt. Il-każ ewlieni ta’ applikazzjoni x’aktarx li jkun il-ftehim dwar il-prezzijiet ta’ trasferiment (5) li ma jikkonformawx mal-prinċipji ta’ distakkament. Kemm il-Kummissjoni, fid-deċiżjoni kontenzjuża, kif ukoll il-Qorti Ġenerali, fis-sentenza appellata kkonkludew li din il-prassi fiskali kontenzjuża kienet tikkostitwixxi deroga mid-dritt kollu Belġjan tat-taxxa fuq il-kumpanniji (bħala qafas ta’ referenza).
5.        Dawn l-appelli joffru lill-Qorti tal-Ġustizzja l-opportunità li tiddetermina sa fejn il-Kummissjoni u l-Qorti Ġenerali huma marbuta bl-interpretazzjoni nazzjonali ta’ dispożizzjoni meta jiddeterminaw il-leġiżlazzjoni fiskali nazzjonali “normali” bħala qafas ta’ referenza għall-evalwazzjoni fid-dawl tad-dritt dwar l-għajnuna mill-Istat. B’mod partikolari, din il-kwistjoni tqum fil-kawża ineżami minħabba li l-prassi fiskali kontenzjuża, ibbażata fuq l-Artikolu 185(2)(b) taċ-CIR 92, tikkostitwixxi prassi amministrattiva stabbilita sew fil-Belġju. Barra minn hekk, l-appell jippermetti lill-Qorti tal-Ġustizzja tiddetermina min jista’ jkun id-debitur tal-irkupru tal-għajnuna. B’mod partikolari, tqum il-kwistjoni dwar jekk il-Kummissjoni tistax tordna l-irkupru mingħand il-“grupp”, jiġifieri mill-kumpanniji kollha ta’ grupp, anki jekk dawn ma kinux destinatarji tad-deċiżjonijiet fiskali bil-quddiem.
II.    Il-kuntest ġuridiku
A.      Id-dritt tal-Unjoni
6.        Il-kuntest ġuridiku tad-dritt tal-Unjoni huwa kkostitwit mill-Artikoli 107 u 108 TFUE.
B.      Id-dritt Belġjan
7.        Fil-Belġju, ir-regoli dwar it-tassazzjoni fuq id-dħul huma kkodifikati fiċ-CIR 92. Skont l-Artikolu 1(1) taċ-CIR 92, it-taxxa fuq id-dħul tinġabar, b’mod partikolari, fuq id-dħul globali tal-impriżi residenti, jiġifieri t-taxxa fuq il-kumpanniji.
8.        Permezz tal-Liġi tal‑21 ta’ Ġunju 2004 li jemenda ċ-CIR 92 u tal-Liġi tal‑24 ta’ Diċembru 2002 (6), il-Belġju introduċa regoli ġodda għal tranżazzjonijiet transkonfinali ta’ kumpanniji fi grupp, li jipprevedu aġġustamenti tal-profitt f'każ ta’ ftehimiet li ma jikkonformawx mal-prinċipju ta’ distakkament.
9.        L-Artikolu 185(2) taċ-CIR 92 jipprovdi:
“[G]ħal żewġ impriżi li jagħmlu parti minn grupp multinazzjonali ta’ impriżi assoċjati, u fir-rigward tar-relazzjonijiet transkonfinali reċiproċi tagħhom:
a)      meta ż-żewġ impriżi jkunu marbuta, fir-relazzjonijiet kummerċjali jew finanzjarji tagħhom, minn kundizzjonijiet miftiehma jew imposti fuqhom li jkunu differenti minn dawk li kienu jiġu miftiehma bejn impriżi indipendenti, il-profitti li, mingħajr dawn il-kundizzjonijiet, kienu jkunu ġġenerati minn waħda minn dawn l-impriżi, iżda li ma setgħux jiġu ġġenerati minħabba dawn il-kundizzjonijiet, jistgħu jiġu inklużi fil-profitti ta’ din l-impriża;
b)      meta l-profitti ta’ impriża jinkludu profitti inklużi wkoll fil-profitti ta’ impriża oħra u l-profitti hekk attribwiti jkunu profitti li kienu jsiru minn din l-impriża l-oħra li kieku l-kundizzjonijiet miftiehma bejn iż-żewġ impriżi kienu l-istess bħal dawk li kienu jiġu miftiehma bejn impriżi indipendenti, il-profitti tal-ewwel impriża għandhom jiġu aġġustati b’mod xieraq.
Il-paragrafu 1 japplika b’deċiżjoni bil-quddiem bla ħsara għall-applikazzjoni tal-Konvenzjoni dwar il-ħelsien mit-taxxa doppja.”
10.      Mill-espożizzjoni tal-motivi tal-liġi jirriżulta li din id-dispożizzjoni hija intiża sabiex timplimenta l-prinċipju ta’ distakkament fis-sitwazzjonijiet transkonfinali (7).
11.      Il-pożizzjoni tal-awtoritajiet tat-taxxa Belġjani dwar l-interpretazzjoni ta’ din id-dispożizzjoni hija stabbilita f’ċirkulari tal‑4 ta’ Lulju 2006, li essenzjalment ittenni l-espożizzjoni tal-motivi tal-liġi (8) Barra minn hekk, il-Ministru għall-Finanzi Belġjan ħa pożizzjoni, b’mod partikolari bi tweġiba għal diversi mistoqsijiet parlamentari, dwar l-applikazzjoni tal-Artikolu 185(2)(b) taċ-CIR 92 (9).
III. Il-fatti u l-proċedura preċedenti
A.      Il-fatti li wasslu għall-kawża
12.      Matul il-perijodu bejn is-sena 2004 u s-sena 2014, l-awtorità kompetenti fil-qasam tad-deċiżjonijiet fiskali bil-quddiem pproċediet, permezz ta’ 66 deċiżjoni tat-taxxa bil-quddiem, għal tnaqqis tal-profitt taxxabbli fil-Belġju għal 55 impriża residenti fil-Belġju li jappartjenu lil gruppi multinazzjonali, fuq il-bażi tal-Artikolu 185(2)(b) taċ-CIR 92.
13.      F’dan ir-rigward, fuq talba tal-persuni taxxabbli, l-awtorità kompetenti ma bbażatx ruħha fuq prezzijiet ta’ trasferiment stabbiliti minnhom stess, iżda qabblet il-profitt tal-impriżi Belġjani mal-profitt medju ta’ impriża individwali paragunabbli (10). Ir-riżultat ta’ dan il-paragun kien perċentwali li tesprimi d-differenza bejn il-profitt reali tal-persuni taxxabbli u l-profitt medju ipotetiku ta’ impriża individwali. Sa din il-perċentwali, il-profitt ma kienx suġġett għat-taxxa matul il-ħames snin sussegwenti. Fuq talba tal-persuni taxxabbli, in-natura u l-ammont tal-bażi tat-taxxa għalhekk inbidlu, minflok il-profitt konkretament miksub (li jirrifletti l-kapaċità reali skont id-dritt fiskali Belġjan), profitt imnaqqas biss serva bħala l-bażi tat-taxxa. F’dan ir-rigward, wieħed jista’ jitkellem dwar tassazzjoni ta’ profitt medju ipotetiku (11).
14.      Permezz tad-deċiżjoni kontenzjuża, il-Kummissjoni qieset li t-tnaqqis fil-profitti mogħti mill-awtorità Belġjana kompetenti minn din il-prassi fiskali kien jikkostitwixxi għajnuna mill-Istat, fis-sens tal-Artikolu 107(1) TFUE, inkompatibbli mas-suq intern u applikat bi ksur tal-Artikolu 108(3) TFUE.
15.      Barra minn hekk, il-Kummissjoni ordnat l-irkupru tal-għajnuna mogħtija b’dan il-mod mingħand il-benefiċjarji, li l-lista definittiva tagħhom kellha tiġi stabbilita fi stadju iktar tard mill-Belġju. Madankollu, fl-anness tad-deċiżjoni kontenzjuża, il-Kummissjoni diġà elenkat 55 benefiċjarju, inklużi wħud mill-appellanti, fosthom Celio International SA, għal skopijiet ta’ informazzjoni fuq il-bażi ta’ informazzjoni pprovduta mill-Belġju. Barra minn hekk, il-Kummissjoni ordnat li kwalunkwe ammont li ma jistax jiġi rkuprat mingħand il-benefiċjarji jiġi rkuprat “mingħand il-grupp li jagħmel parti minnu l-benefiċjarju tal-għajnuna”.
B.      Il-proċedura quddiem il-Qorti Ġenerali u s-sentenza appellata
16.      Bejn it‑22 ta’ Marzu u l‑25 ta’ Novembru 2016, il-Belġju u diversi kumpanniji, inklużi l-appellanti, ippreżentaw rikorsi għal annullament kontra d-deċiżjoni kontenzjuża, li ġew irreġistrati bin-numri tal-kawżi T‑263/16, T‑265/16, T‑311/16, T‑319/16, T‑321/16, T‑343/16, T‑350/16, T‑444/16, T‑800/16 u T‑832/16.
17.      L-appellanti qajmu, fl-ewwel istanza, erba’ motivi fuq il-bażi ta’ rikorsi kważi identiċi (12). Permezz ta’ dawn ir-rikorsi huma essenzjalment ikkontestaw il-konstatazzjonijiet tal-Kummissjoni dwar l-eżistenza ta’ skema ta’ għajnuna mill-Istat, is-selettività tal-prassi fiskali kontenzjuża, l-eżistenza ta’ vantaġġ u l-ordni mill-Kummissjoni biex l-għajnuna tiġi rkuprata.
18.      B’deċiżjoni tas‑16 ta’ Frar 2018, il-Qorti Ġenerali ssospendiet b’mod partikolari l-proċeduri fil-Kawżi T‑265/16, T‑311/16, T‑319/16, T‑321/16, T‑343/16, T‑350/16, T‑444/16, T‑800/16 u T‑ 832/16 li taw lok għas-sentenza appellata sal-adozzjoni tad-deċiżjoni li ttemm il-proċedura fil-Kawżi T‑131/16 u T‑263/16.
19.      Fis-sentenza tagħha tal‑14 ta’ Frar 2019 (13) fil-każijiet imsemmija hawn fuq, il-Qorti Ġenerali annullat id-deċiżjoni kontenzjuża minħabba li l-Kummissjoni kienet assumiet b’mod żbaljat l-eżistenza ta’ skema ta’ għajnuna Wara appell ippreżentat mill-Kummissjoni minn din is-sentenza, il-Qorti tal-Ġustizzja tat is-sentenza tagħha tas‑16 ta’ Settembru 2016 (14). Hija annullat is-sentenza tal-Qorti Ġenerali minħabba li l-adozzjoni ta’ skema ta’ għajnuna mill-Kummissjoni ma setgħetx tiġi kkritikata u bagħtet lura l-kawża quddiem il-Qorti Ġenerali. Fl-ewwel kawża, il-Qorti Ġenerali kienet għadha ma eżaminatx jekk id-deċiżjonijiet tat-taxxa bil-quddiem kinux jikkostitwixxu għajnuna mill-Istat u jekk l-irkupru ta’ din l-għajnuna kienx ġie ordnat ġustament. Il-Qorti Ġenerali għandha tagħmel konstatazzjonijiet f’dan is-sens fil-kuntest tat-tieni proċedura (15).
20.      Fis‑26 ta’ April 2022, il-Qorti Ġenerali ddeċidiet, skont l-Artikolu 71(3) tar-Regoli tal-Proċedura li tkompli l-proċedura fil-Kawżi T‑265/16, T‑311/16, T‑319/16, T‑321/16, T‑343/16, T‑350/16, T‑444/16, T‑800/16 u T‑832/16.
21.      Permezz tas-sentenza appellata tal‑20 ta’ Settembru 2023, il-Qorti Ġenerali ċaħdet l-imsemmija rikorsi.
IV.    Il-proċeduri quddiem il-Qorti tal-Ġustizzja
22.      L-appellanti ppreżentaw dawn l-appelli fis‑6 ta’ Diċembru 2023. Huma jitolbu li l-Qorti Ġenerali jogħġobha:
-      tannulla s-sentenza appellata;
-      tannulla d-deċiżjoni kontenzjuża.
-      sussidjarjament, tannulla l-Artikolu 2 tad-deċiżjoni kontenzjuża;
-      sussidjarjament, tibgħat lura l-kawża quddiem il-Qorti Ġenerali;
-      tikkundanna lill-Kummissjoni għall-ispejjeż ta’ dawn il-proċeduri kif ukoll tal-proċeduri quddiem il-Qorti Ġenerali.
23.      Il-Kummissjoni titlob lill-Qorti tal-Ġustizzja tiċħad l-appelli u tikkundanna lill-appellanti għall-ispejjeż.
24.      Permezz ta’ digriet tat‑18 ta’ Jannar 2024, il-President tal-Qorti tal-Ġustizzja għaqqad iż-żewġ appelli għall-finijiet tal-fażi bil-miktub u tal-fażi orali kif ukoll tas-sentenza.
25.      Il-partijiet ikkonċernati kollha ppreżentaw osservazzjonijiet bil-miktub quddiem il-Qorti tal-Ġustizzja. Il-Qorti tal-Ġustizzja ddeċidiet, skont l-Artikolu 76(2) tar-Regoli tal-Proċedura, li ma żżommx seduta għas-sottomissjonijiet orali.
V.      Evalwazzjoni ġuridika
26.      L-appellanti ppreżentaw tliet aggravji identiċi fuq il-bażi ta’ appelli kważi identiċi. Permezz tal-ewwel aggravju tagħhom, huma jikkontestaw il-konstatazzjoni tal-Qorti Ġenerali li l-Kummissjoni ddefinixxiet b’mod korrett il-qafas ta’ referenza u ġustament ikklassifikat il-prassi fiskali kontenzjuża bħala deroga minnu (ara, f’dan ir-rigward, il-punt A iktar ’il quddiem). Fil-kuntest tat-tieni aggravju tagħhom, huma jikkritikaw lill-Qorti Ġenerali li żbaljat meta kkonstatat li l-prassi fiskali kontenzjuża kienet selettiva (ara, f’dan ir-rigward, il-punt B iktar ’il quddiem). Finalment, il-Qorti Ġenerali wettqet żball ta’ liġi fl-evalwazzjoni tal-legalità tal-irkupru tal-għajnuna ordnata (ara, f’dan ir-rigward, il-punt C iktar ’il quddiem). L-appellanti fil-Kawża C‑758/23 P tikkontesta, permezz tar-raba’ aggravju addizzjonali, il-konstatazzjoni tal-Qorti Ġenerali li l-għajnuna tista’ wkoll tiġi rkuprata mingħandha.
A.      Fuq l-ewwel aggravju: determinazzjoni tal-qafas ta’ referenza
27.      Permezz tal-ewwel aggravju tagħhom, maqsum f’erba’ lmenti, l-appellanti jinvokaw, essenzjalment, żbalji ta’ liġi mwettqa mill-Qorti Ġenerali fid-determinazzjoni tal-qafas ta’ referenza. Permezz tal-ewwel ilment tagħhom, huma jikkritikaw lill-Qorti Ġenerali li ssostitwixxiet illegalment il-motivazzjoni (jew l-assenza tagħha) li tinsab fid-deċiżjoni kontenzjuża (ara, f’dan ir-rigward, l-punti 34 et seq. iktar ’il quddiem). Permezz taż-żewġ ilmenti tagħhom, l-appellanti jsostnu li, fid-determinazzjoni tal-qafas ta’ riferiment, il-Qorti Ġenerali ma ħaditx inkunsiderazzjoni l-prassi ta’ interpretazzjoni tal-Artikolu 185(2)(b) taċ-CIR 92, irrikonoxxuta fil-Belġju, u minflok, ibbażat ruħha, b’mod żbaljat, fuq l-interpretazzjoni tagħha stess tad-dritt Belġjan (ara f’dan ir-rigward il-punti 42 et seq.).
28.      Permezz tat-tielet u tar-raba’ lment tagħhom, l-appellanti sussidjarjament jinvokaw aggravji li l-Qorti Ġenerali wettqet żball ta’ liġi fl-interpretazzjoni tal-Artikolu 185(2)(b) taċ-CIR 92 u, konsegwentement, wettqet żball ta’ liġi fid-definizzjoni tal-qafas ta’ riferiment: Permezz tat-tielet ilment, huma jsostnu li l-Qorti Ġenerali wettqet żball ta’ liġi meta ppreżumiet li aġġustament favur il-persuna taxxabbli kien suġġett għal aġġustament minn qabel mhux favorevoli magħmul minn awtorità tat-taxxa oħra (ara f’dan ir-rigward il-punti 67 et seq.). Finalment, huma jikkritikaw lill-Qorti Ġenerali li wettqet żball ta’ liġi meta qieset li l-Artikolu 185(2)(b) taċ-CIR 92 ma kienx jippermetti aġġustament b’riferiment għal “profitt ipotetiku” (ara f’dan ir-rigward il-punti 69 et seq.).
29.      L-ewwel u t-tieni lment jinsabu fil-qalba tal-analiżi li ġejja. Fil-fatt, għalkemm, fid-determinazzjoni tal-qafas ta’ referenza, il-Qorti Ġenerali, ġustament, naqset milli tieħu inkunsiderazzjoni l-prassi ta’ interpretazzjoni rrikonoxxuta fil-Belġju u kkonfermat, mingħajr ma wettqet żball ta’ liġi, il-qafas ta’ referenza
ddefinit mill-Kummissjoni fid-deċiżjoni kontenzjuża, ma huwiex iktar rilevanti jekk il-prassi fiskali kontenzjuża titbigħedx mill-qafas ta’ referenza għal raġunijiet oħra, b’mod partikolari dawk ikkritikati bit-tielet u bir-raba’ lment.
1.      Id-determinazzjoni tal-qafas ta’ referenza bħala kundizzjoni għall-eżami tal-għajnuna mill-Istat
30.      Skont ġurisprudenza stabbilita (16) tal-Qorti tal-Ġustizzja, sabiex miżura tiġi kklassifikata bħala “għajnuna mill-Istat” fis-sens tal-Artikolu 107(1) TFUE, huwa neċessarju, l-ewwel, li l-miżura tikkostitwixxi intervent tal-Istat jew tinvolvi l-użu ta’ riżorsi tal-Istat. It-tieni, din il-miżura għandha tkun ta’ natura li taffettwa l-kummerċ bejn l-Istati Membri. It-tielet, hija għandha tagħti vantaġġ selettiv lill-benefiċjarju. Ir-raba’, trid toħloq distorsjoni jew thedded li toħloq distorsjoni tal-kompetizzjoni.
31.      L-unika problema hawnhekk hija l-eżistenza ta’ vantaġġ selettiv. Fir-rigward tal-miżuri fiskali, skont il-ġurisprudenza stabbilita (17) tal-Qorti tal-Ġustizzja, is-selettività għandha tiġi ddeterminata f’diversi stadji. Fl-ewwel stadju għandha tiġi identifikata l-iskema fiskali komuni jew “normali” applikabbli fl-Istat Membru kkonċernat identifikata bħala qafas ta’ referenza. Huwa minn din is-sistema fiskali komuni jew “normali” li għandu, fit-tieni stadju, jiġi evalwat jekk il-miżura fiskali inkwistjoni tidderogax mill-imsemmija skema komuni, sa fejn hija tintroduċi differenzazzjonijiet bejn operaturi ekonomiċi li, fid-dawl tal-għan imfittex minn din l-iskema komuni, ikunu jinsabu f’sitwazzjoni fattwali u legali komparabbli. Jekk tkun ġiet ikkonstatata deroga mit-“tassazzjoni normali”, għandu, fl-aħħar stadju, jiġi eżaminat jekk id-deroga hijiex iġġustifikata.
2.      Il-konstatazzjonijiet tal-Qorti Ġenerali
32.      Il-Qorti Ġenerali ssegwi r-raġunament segwit mill-Kummissjoni fid-deċiżjoni kontenzjuża, li jgħid li l-prassi fiskali kontenzjuża tikkostitwixxi deroga mid-dritt fiskali Belġjan bħala qafas ta’ referenza (18). Din il-prassi ma hija prevista minn ebda dispożizzjoni taċ-CIR 92 u, b’mod partikolari, ma tistax tkun ibbażata fuq l-Artikolu 185(2)(b) taċ-CIR 92.
33.      L-awtoritajiet tat-taxxa Belġjani applikaw sistematikament ir-regola contra legem billi għamlu tnaqqis tal-profitti fil-kuntest tad-deċiżjonijiet tat-taxxa bil-quddiem. Minn naħa, il-formulazzjoni tal-Artikolu 185(2)(b) taċ-CIR 92 tapplika biss jekk teżisti relazzjoni transkonfinali bejn żewġ impriżi assoċjati u l-profitt li għandu jiġi aġġustat jiġi inkluż diġà (19) fil-profitt tal-kumpannija l-oħra u jekk il-profitt hekk inkluż huwiex dak li kien isir minn din il-kumpannija l-oħra f’kundizzjonijiet ta’ distakkament (20). Min-naħa l-oħra, il-prassi li tikkonsisti fl-esklużjoni mit-taxxa fuq il-kumpanniji ta’ perċentwali tal-profitt bħala profitt eċċessiv ma ssib ebda bażi fit-test tal-liġi (21).
3.      Dwar l-ewwel ilment tal-ewwel aggravju: il-Qorti Ġenerali ssostitwiet illegalment il-motivazzjoni fid-deċiżjoni kontenzjuża
34.      L-ewwel ilment tal-ewwel aggravju, li jallega li l-Qorti Ġenerali ssostitwixxiet il-motivazzjoni tagħha għal dik tal-Kummissjoni, ma huwiex fondat.
35.      L-appellanti jikkontestaw il-konstatazzjonijiet tal-Qorti Ġenerali li, fid-deċiżjoni kontenzjuża, il-Kummissjoni eskludiet mill-qafas ta’ referenza mhux l-Artikolu 185(2)(b) taċ-CIR 92, iżda l-applikazzjoni (illegali) tiegħu. Din iċ-ċirkustanza ma tirriżultax b’mod suffiċjentement ċar mid-deċiżjoni kontenzjuża. F’dan ir-rigward, għandu b’mod partikolari jittieħed inkunsiderazzjoni l-fatt li, fid-deċiżjoni ta’ ftuħ tagħha, il-Kummissjoni kienet assumiet li l-Artikolu 185(2)(b) taċ-CIR 92 kien, huwa stess, jidderoga mill-qafas ta’ referenza.
36.      Skont il-ġurisprudenza tal-Qorti tal-Ġustizzja, il-Qorti Ġenerali ma tistax tissostitwixxi l-motivazzjoni pprovduta mill-awtur tal-att ikkontestat (22). Kuntrarjament għal dak li jsostnu l-appellanti, ma jirriżultax li l-Qorti Ġenerali ssostitwixxiet il-motivazzjoni tal-Kummissjoni fid-deċiżjoni kontenzjuża. Mid-deċiżjoni kontenzjuża jirriżulta b’mod ċar li ma huwiex l-Artikolu 185(2)(b) taċ-CIR 92, iżda l-prassi fiskali kontenzjuża bbażata fuq din id-dispożizzjoni li tiddevja mill-qafas ta’ referenza. Hekk tispjega l-Kummissjoni b’mod partikolari fil-premessa 125 fit-Taqsima “6.3.1.2 L-eżenzjoni tal-qligħ eċċessiv mhijiex parti integrali mis-sistema ta’ referenza”, li l-eżenzjoni tal-qligħ eċċessiv” ma hija preskritta minn ebda dispożizzjoni taċ-CIR 92. L-Artikolu 185(2)(b) taċ-CIR 92 jagħmel riferiment għal tranżazzjonijiet jew għal ftehimiet speċifiċi bejn żewġ impriżi ta’ grupp. Eżenzjoni fiskali astratta, bħal dik li ġiet applikata fil-kuntest tal-prassi fiskali inkwistjoni, ma hijiex koperta minn din id-dispożizzjoni.
37.      Kif jirriżulta mingħajr dubju mill-premessa 1 tad-deċiżjoni kontenzjuża, l-“ l-eżenzjoni tal-qligħ eċċessiv” tirreferi l-prassi fiskali kontenzjuża. Iċ-ċirkustanza invokata mill-appellanti, li fit-Taqsima “6.3.2. L-eżenzjoni tal-qligħ eċċessiv hija deroga mis-sistema ta’ referenza” ma jinsabu l-ebda osservazzjonijiet ulterjuri, ma tqajjimx dubju dwar iċ-ċarezza tal-motivazzjoni tad-deċiżjoni kontenzjuża. Minn naħa, mit-titolu, meta tittieħed inkunsiderazzjoni d-definizzjoni tal-kunċett li tinsab fl-ewwel premessa, jirriżulta li l-prassi fiskali kkontestata tidderoga mill-qafas ta’ referenza. Min-naħa l-oħra, f’din it-taqsima, il-Kummissjoni teżamina jekk il-prassi fiskali kkontestata tikkostitwixxix “deroga minn din is-sistema ta’ referenza, li tirriżulta fi trattament differenti bejn il-kumpaniji li jkunu f’sitwazzjoni legali u fattwali simili fid-dawl tal-għan imfittex minn din is-sistema” (23). Għaldaqstant, il-Kummissjoni qed teżamina, kif indikat iktar ’il fuq, it-tieni stadju “test fi tliet stadji” (ara l-punt 31). Il-Kummissjoni temmet id-definizzjoni tal-qafas ta’ referenza (l-ewwel stadju) permezz tal-konstatazzjonijiet tagħha, li huma wkoll ċari (24).
38.      Fir-rigward tal-argument l-ieħor li l-Kummissjoni bidlet il-motivazzjoni tagħha fid-deċiżjoni kontenzjuża meta pparagunata ma’ dik li tinsab fid-deċiżjoni ta’ ftuħ tal-proċedura, mingħajr ma ssemmi dan speċifikament fid-deċiżjoni kontenzjuża, ma jidhirx ċar, u dan lanqas ma ġie invokat, kif dan il-fatt jista’ jkollu effett fuq is-sostituzzjoni tal-motivazzjoni mill-Qorti Ġenerali, li hija s-suġġett tal-kontestazzjoni.
39.      Sa fejn l-appellanti jinvokaw ksur tad-dritt għal smigħ fis-sens tal-Artikolu 24(1) tar-Regolament 2015/1589 bħala regola ta’ proċedura essenzjali (25), huma lanqas ma invokaw tali żball ta’ liġi fl-ewwel istanza. Anki jekk jista’ jiġi maħsub li tali ksur jista’ jiġi eżaminat ex officio f’kull stadju tal-proċedura (26) ma hemmx lok li jiġi konkluż li jeżisti ksur f’dan il-każ.
40.      Id-dritt għal smigħ jeżiġi biss li d-deċiżjoni ta’ ftuħ issemmi b’mod espliċitu u ċar il-kwistjonijiet ta’ fatt u ta’ liġi essenzjali (27). Fil-fatt, huwa f’dak il-każ biss li l-partijiet ikkonċernati jkunu jistgħu jippreżentaw osservazzjonijiet b’mod xieraq. Fost il-kwistjonijiet ta’ fatt u ta’ liġi essenzjali hemm fl-ewwel lok dawk li għandhom jiġu eżaminati fid-dawl tal-adozzjoni tad-deċiżjoni definittiva (28). B’konsegwenza, parteċipazzjoni ikbar tal-partijiet interessati (jew il-pubblikazzjoni ta’ deċiżjoni ta’ ftuħ addizzjonali jew rettifikattiva) tista’ tirriżulta neċessarja jekk fatti ġodda jiġu kkonstatati wara l-pubblikazzjoni tad-deċiżjoni ta’ ftuħ jew jekk isiru emendi sinjifikattivi fil-kuntest ġuridiku applikabbli (29).
41.      Il-Kummissjoni osservat dawn ir-rekwiżiti. Fid-deċiżjoni kontenzjuża, hija sempliċement ippreċiżat l-evalwazzjoni legali provviżorja tagħha (30) fformulata fid-deċiżjoni ta’ ftuħ, konformement mal-Artikolu 6 tar-Regolament 2015/1589, mingħajr ma tirreferi għal fatti sinjifikattivament ġodda u lanqas għal qafas ġuridiku emendat. Mid-deċiżjoni ta’ ftuħ jirriżulta li l-eżenzjoni fiskali tal-“profitt eċċessiv” tidderoga mir-regoli “normali” tad-dritt tat-taxxa fuq il-kumpanniji (31). Il-Kumissjoni ppreċiżat din l-evalwazzjoni – xi drabi effettivament ambigwa fid-deċiżjoni ta’ ftuħ – fid-deċiżjoni kontenzjuża billi indikat li, jekk l-Artikolu 185(2)(b) taċ-ĊIR 92 ċertament jagħmel parti mill-qafas ta’ referenza, il-prassi fiskali kontenzjuża ma setgħetx madankollu tistrieħ fuqu. La ġie allegat u lanqas intwera kif din il-preċiżazzjoni tal-evalwazzjoni legali setgħet tippreġudika l-possibbiltà għall-appellanti li jippreżentaw osservazzjonijiet kif dovut. Huma kienu liberi li jippreżentaw l-evalwazzjoni tagħhom tas-sitwazzjoni ta’ fatt u ta’ liġi fil-kuntest tal-proċedura ta’ investigazzjoni formali. Huma ħallew din il-possibbiltà
tgħaddi mingħajr ma għamlu użu minnha.
4.      Fuq it-tieni lment tal-ewwel aggravju: Determinazzjoni tal-qafas ta’ referenza mill-Qorti Ġenerali
42.      Permezz tat-tieni lment tagħhom tal-ewwel aggravju, l-appellanti jsostnu li l-Qorti Ġenerali wettqet żball ta’ liġi meta kkonfermat id-determinazzjoni tal-qafas ta’ referenza mill-Kummissjoni billi ma ħaditx inkunsiderazzjoni l-prassi ta’ interpretazzjoni tal-Artikolu 185(2)(b) taċ-CIR 92, irrikonoxxuta fil-Belġju, u minflok ibbażat ruħha fuq l-interpretazzjoni tagħha stess.
43.      Sabiex niddeċiedi jekk il-konstatazzjonijiet tal-Qorti Ġenerali humiex ħielsa minn żbalji ta’ liġi, ser nispjega, qabelxejn, f’liema limiti l-Kummissjoni u l-qrati tal-Unjoni huma marbuta bl-interpretazzjoni ta’ dispożizzjoni fiskali nazzjonali mogħtija mill-Istat Membru fid-determinazzjoni tal-qafas ta’ referenza (u, għaldaqstant, ukoll il-kwistjoni dwar l-eżistenza ta’ deroga minnu) (ara punti 44 et seq. u l-punti 49 et seq. iktar ’il quddiem) (32). Imbagħad ser neżamina jekk il-Qorti Ġenerali applikatx dan il-kriterju mingħajr ma wettqet żball ta’ liġi u jekk iddeċidietx b’mod korrett li l-prassi fiskali kontenzjuża ma tifformax parti mill-qafas ta’ referenza (ara l-punti 58 et seq. iktar ’il quddiem).
a)      Prinċipju: rabta mal-evalwazzjoni tal-Istat Membru fid-determinazzjoni tal-qafas ta’ referenza
44.      Fid-determinazzjoni tal-qafas ta’ riferiment, il-Kummissjoni u l-qrati tal-Unjoni huma, bħala prinċipju, marbuta bit-tfassil u bl-interpretazzjoni tad-dritt fiskali nazzjonali mill-Istat Membru (33). Din ir-rabta mas-sistema nazzjonali sservi qabel kollox sabiex tipproteġi l-awtonomija fiskali tal-Istati Membri. Din tikkostitwixxi wkoll l-espressjoni tal-prinċipju ta’ legalità tat-tassazzjoni, li l-Qorti tal-Ġustizzja rrikonoxxiet bħala prinċipju ġenerali tad-dritt tal-ordinament ġuridiku tal-Unjoni (34).
45.      Konsegwentement, il-Qorti tal-Ġustizzja ġustament titlaq ukoll mill-prinċipju li l-Istati Membri għandhom marġni ta’ evalwazzjoni fir-rigward tal-iskemi ta’ għajnuna fil-forma ta’ liġijiet fiskali ġenerali u, inversament, li l-kriterju ta’ stħarriġ tal-Kummissjoni u tal-qrati tal-Unjoni ġie rtirat .(35). Il-Qorti tal-Ġustizzja enfasizzat għalhekk li, fl-istat attwali tal-armonizzazzjoni tal-leġiżlazzjoni fiskali tal-Unjoni, l-Istati Membri huma liberi li jistabbilixxu s-sistema fiskali li huma jqisu l-iktar xierqa (36). Din id-diskrezzjoni tal-Istati Membri tkopri d-determinazzjoni tal-karatteristiċi bażiċi ta’ kull taxxa u tapplika b’mod partikolari għall-implimentazzjoni u għat-tfassil tal-prinċipju ta’ distakkament għat-tranżazzjonijiet bejn impriżi assoċjati (37).
46.      Huwa f’dan is-sens li għandhom jinftiehmu s-sentenzi mogħtija mill-Qorti tal-Ġustizzja fil-kawżi Amazon u Engie(38). Fil-kawża Engie, il-Qorti tal-Ġustizzja ppreċiżat li, fid-determinazzjoni tal-qafas ta’ referenza, il-Kummissjoni hija, bħala prinċipju, obbligata taċċetta l-interpretazzjoni tad-dispożizzjonijiet rilevanti tad-dritt nazzjonali mill-Istat Membru kkonċernat, sakemm din l-interpretazzjoni tkun kompatibbli mal-formulazzjoni ta’ dawn id-dispożizzjonijiet (39). Fil-kawża Amazon, il-Qorti tal-Ġustizzja kkonkludiet, fost l-oħrajn, li l-Kummissjoni kienet applikat b’mod illegali l-linji gwida tal-OECD dwar il-prezzijiet ta’ trasferiment mingħajr ma wriet li dawn il-linji gwida kienu ġew espressament inklużi – kompletament jew parzjalment – fid-dritt Lussemburgiż (40).
47.      B’segwitu għal din il-ġurisprudenza, il-Qorti tal-Ġustizzja enfasizzat, fil-kawża Prezydent Miasta Mielca, l-awtonomija fiskali tal-Istati Membri. Għalhekk, meta jiddefinixxu l-karatteristiċi kostituttivi ta’ tassazzjoni, l-Istati Membri jistgħu jsegwu, minbarra għan purament fiskali, għanijiet oħra li għalhekk jagħmlu wkoll parti mill-qafas ta’ referenza rilevanti (41). Din hija r-raġuni għaliex il-Qorti tal-Ġustizzja kkunsidrat li eżenzjoni ġenerali mit-taxxa fuq il-proprjetà immobbli fuq l-artijiet li jagħmlu parti mill-infrastruttura ferrovjarja u mqiegħda għad-dispożizzjoni ta’ impriżi oħra tat-trasport ferrovjarju kienet tagħmel parti mill-qafas ta’ referenza (42).
48.      F’dan ir-rigward, il-punt tat-tluq tal-ilment tal-appellanti huwa korrett: il-qafas ta’ referenza għandu, bħala prinċipju, jiġi ddeterminat abbażi tat-tfassil u tal-interpretazzjoni tal-Istat Membru.
b)      Eċċezzjoni: tfassil manifestament inkonsistenti jew applikazzjoni evidenti tal-liġi contra legem
49.      Madankollu, il-limiti ta’ dan il-marġni ta’ diskrezzjoni tal-Istati Membri fid-determinazzjoni tal-qafas ta’ referenza jinqabżu jew meta l-liġi fiskali tkun imfassla b’mod manifestament inkoerenti (ara l-punt 53), jew meta l-awtoritajiet nazzjonali japplikaw b’mod manifest id-dritt fiskali contra legem (u għalhekk inkonsistenti) (punti 54 et seq.). Il-kriterju ta’ stħarriġ li għandu jiġi applikat huwa purament limitat, f’dan ir-rigward, għal sempliċi stħarriġ tal-plawżibbiltà (taħt il-punti 50 et seq.).
1)      Fuq il-kriterju ta’ riferiment: l-istħarriġ tal-plawżibbiltà
50.      Il-Kummissjoni u l-qrati tal-Unjoni huma limitati għal stħarriġ tal-plawżibbiltà meta jevalwaw jekk il-liġijiet tat-taxxa nazzjonali humiex imfassla b’mod inkonsistenti jew jekk il-liġijiet tat-taxxa nazzjonali humiex applikati contra legem (43).
51.      Din il-limitazzjoni għal stħarriġ tal-plawżibbiltà tipprekludi, minn naħa, li l-Kummissjoni u l-qrati tal-Unjoni jkunu obbligati jeżaminaw il-korretteza tal-interpretazzjoni fid-dettall ta’ 27 ordinament ġuridiku fiskali differenti u li, minħabba f’hekk, dawn ikunu diġà jistgħu “jispiċċaw taħt piż kbir wisq” minn perspettiva purament kwantitattiva (44). Min-naħa l-oħra, hija tevita li l-Kummissjoni ssir de facto l-uffiċċju tat-taxxa superjuri u li l-qrati tal-Unjoni jsiru kważi qrati superjuri tal-finanzi permezz tal-istħarriġ tad-deċiżjonijiet tal-Kummissjoni. Fil-fatt, fil-każ ta’ stħarriġ limitat għall-plawżibbiltà, kull sempliċi żball ta’ liġi mwettaq f’avviż ta’ taxxa ma jikkostitwixxix deroga mill-qafas ta’ referenza. Konsegwentement, il-Kummissjoni u l-qrati tal-Unjoni lanqas ma huma obbligati jeżaminaw il-legalità kollha tagħhom (45).
52.      Għalhekk, għandu jiġi eżaminat biss, fil-livell tal-Unjoni, jekk it-tfassil tal-liġijiet fiskali huwiex manifestament inkonsistenti jew jekk l-applikazzjoni tagħhom hijiex manifestament contra legem. Dan huwa l-każ meta t-tfassil u l-applikazzjoni minn terzi, bħall-Kummissjoni jew il-qrati tal-Unjoni, ma jkunux jistgħu jiġu spjegati b’mod plawżibbli (46).
2)      Tfassil manifestament inkonsistenti
53.      Fil-fatt, il-limiti tal-marġni ta’ evalwazzjoni li l-Istati Membri għandhom sabiex ifasslu s-sistema fiskali tagħhom jinqabżu meta l-Istati Membri jabbużaw mil-leġiżlazzjoni fiskali tagħhom sabiex jagħtu vantaġġi lil ċerti impriżi “bi ksur tad-dritt dwar l-għajnuna mill-Istat” (47). Tali abbuż tal-awtonomija fiskali jista’ jiġi preżunt fit-tfassil manifestament inkoerenti tad-dritt fiskali (48). Għalhekk, fil-ġurisprudenza reċenti tagħha, il-Qorti tal-Ġustizzja tqis li deċiżjoni tat-taxxa ġenerali li timponi piż fiskali tmur kontra d-dritt tal-Unjoni meta tkun ġiet imfassla b’mod manifestament diskriminatorju sabiex jiġu evitati r-rekwiżiti li jirriżultaw mid-dritt tal-Unjoni fil-qasam tal-għajnuna mill-Istat (49). Għaldaqstant, differenzjazzjonijiet ġenerali fil-leġiżlazzjoni fiskali nazzjonali ma jagħmlux parti mill-qafas ta’ referenza meta dawn ma jkunu bbażati fuq ebda bażi razzjonali fi ħdan il-qafas ta’ referenza, jiġifieri fil-leġiżlazzjoni fiskali nazzjonali (50).
3)      Applikazzjoni manifesta contra legem tal-liġi
54.      Madankollu, il-limiti tal-marġni ta’ evalwazzjoni li għandu l-Istat Membru sabiex jiddetermina l-qafas ta’ referenza jinqabżu wkoll meta l-applikazzjoni tal-leġiżlazzjoni fiskali nazzjonali tmur manifestament kontra l-formulazzjoni tad-dispożizzjoni fiskali. Għalhekk, meta l-awtoritajiet nazzjonali japplikaw dispożizzjoni fiskali li tmur manifestament kontra l-formulazzjoni tagħha, il-Kummissjoni u l-qrati tal-Unjoni ma humiex marbuta b’din il-prassi ta’ applikazzjoni sabiex jiddeterminaw il-qafas ta’ referenza.
55.      Dan peress li, f’dan il-każ, l-awtoritajiet nazzjonali jikkontradixxu preċiżament il-leġiżlazzjoni fiskali nazzjonali “normali” adottata mil-leġiżlatur nazzjonali fl-eżerċizzju tal-awtonomija fiskali tiegħu. Mill-prinċipju tal-legalità tat-tassazzjoni (51) jirriżulta wkoll li l-awtonomija fiskali tal-Istati Membri hija eżerċitata primarjament mil-leġiżlatur nazzjonali. Minn dan isegwi li l-liġi nazzjonali tikkostitwixxi l-punt ta’ riferiment prinċipali sabiex jiġi ddeterminat il-qafas ta’ referenza. Ċertament, bħala prinċipju, hija l-applikazzjoni mill-awtoritajiet nazzjonali li hija determinanti f’dan ir-rigward. Madankollu, jekk ikun hemm kontradizzjoni ċara bejn il-formulazzjoni tal-liġi u l-applikazzjoni tagħha, il-formulazzjoni tal-liġi tibqa’ rilevanti għad-determinazzjoni tal-qafas ta’ referenza.
56.      Huwa għalhekk li, fil-ġurisprudenza reċenti tagħha, il-Qorti tal-Ġustizzja ddikjarat li, meta tiddetermina l-qafas ta’ referenza, il-Kummissjoni hija, bħala prinċipju, obbligata taċċetta l-interpretazzjoni tad-dispożizzjonijiet rilevanti tad-dritt nazzjonali mill-Istat Membru kkonċernat “sakemm din l-interpretazzjoni tkun kompatibbli mal-formulazzjoni ta’ din id-dispożizzjoni” (52).
57.      Għaldaqstant, mill-awtonomija fiskali jirriżulta, minn naħa, li l-formulazzjoni tal-liġi tikkostitwixxi l-punt ta’ riferiment tal-eżami tal-qafas ta’ referenza. Min-naħa l-oħra, l-eżami ta’ deroga mill-formulazzjoni tal-liġi huwa limitat għal stħarriġ tal-plawżibbiltà (53).
c)      Fuq l-applikazzjoni tal-kriterju ta’ stħarriġ
58.      Bl-applikazzjoni ta’ dan il-kriterju, il-Qorti Ġenerali ma wettqitx żball ta’ liġi meta kkonfermat il-qafas ta’ referenza
ddefinit mill-Kummissjoni meta kkunsidrat li mhux l-Artikolu 185(2)(b) taċ-CIR 92, iżda l-applikazzjoni tiegħu manifestament illegali bħala deroga mill-qafas ta’ referenza, jiġifieri d-dritt Belġjan tat-taxxa fuq il-kumpanniji.
1)      Inkonsistenza manifesta tal-Artikolu 185(2)(b) taċ-CIR 92?
59.      L-Artikolu 185(2)(b) taċ-CIR 92 ma huwiex manifestament inkoerenti. Għall-kuntrarju, huwa konsistenti mas-sistema fiskali Belġjana sa fejn huwa intiż li jiżgura tassazzjoni adegwata f’kull Stat. Fl-istess ħin, it-taxxa doppja ekonomika tista’ tiġi evitata meta jiġu aġġustati l-kundizzjonijiet ta’ distakkament li influwenzaw il-profitti (l-aġġustament tal-prezzijiet ta’ trasferiment (54) għandu jkun il-każ ewlieni ta’ applikazzjoni) fi ħdan grupp multinazzjonali.
60.      Skont il-formulazzjoni tiegħu, l-Artikolu 185(2)(a) u (b) taċ-CIR 92 jippermetti lill-awtorità kompetenti, pereżempju, li taġġusta fiskalment il-prezzijiet tat-tranżazzjonijiet transkonfinali bejn żewġ entitajiet ta’ grupp multinazzjonali skont il-prinċipju ta’ distakkament. Dan ifisser li, mill-perspettiva fiskali, is-servizz bejn żewġ impriżi assoċjati huwa rċevut fuq il-bażi ta’ prezz li impriżi indipendenti kienu jiftiehmu bejniethom. L-Artikolu 185(2)(a) taċ-CIR 92 jippermetti li l-profitt iddeterminat fuq il-bażi ta’ dan il-prezz (ipotetiku) jiġi attribwit lill-impriża “korretta” għal finijiet fiskali. B’mod simetriku, l-Artikolu 185(2)(b) taċ-CIR 92 jippermetti li jitnaqqas il-profitt tat-tranżazzjoni transkonfinali (billi jiġi aġġustat il-prezz skont il-kundizzjonijiet ta’ distakkament) jekk dan ikun inkluż ukoll fil-profitt tal-impriża l-oħra. B’dan il-mod, tassazzjoni ekonomika doppja tal-istess profitt minn żewġ kredituri fiskali tista’ tiġi evitata billi jittieħed inkunsiderazzjoni, fl-aħħar mill-aħħar, il-prezz ta’ trasferiment aġġustat fl-Istat l-ieħor.
2)      Applikazzjoni manifestament illegali tal-Artikolu 185(2)(b) taċ-CIR 92 permezz tal-prassi fiskali kontenzjuża
61.      B’kuntrast ma’ dan, l-awtoritajiet Belġjani jqisu li s-sens tal-Artikolu 185(2)(b) taċ-CIR 92 jikkonsisti f’li jiġi żgurat li impriża Belġjana li tappartjeni għal grupp multinazzjonali tkun suġġetta għat-taxxa biss fuq il-profitti li impriża individwali kienet tagħmel ukoll. Profitti li jaqbżu dan il-limitu jkunu dovuti għal sinerġiji, għal ekonomiji ta’ skala jew għal vantaġġi oħra li jirriżultaw mill-parteċipazzjoni fi grupp multinazzjonali. Dawn il-vantaġġi ma jeżistux għal impriża individwali paragunabbli u għalhekk għandhom jiġu eżentati (55). Din hija r-raġuni għaliex, fuq talba tal-persuni taxxabbli, ġie impost biss il-profitt (ipotetiku) ta’ impriża individwali paragunabbli.
62.      Din l-interpretazzjoni u l-prassi fiskali kontenzjuża li tirriżulta minnha manifestament ma humiex kompatibbli mal-formulazzjoni tal-Artikolu 185(2)(b) taċ-CIR 92 u għalhekk ma jagħmlux parti mill-qafas ta’ referenza.
63.      L-Artikolu 185(2)(b) taċ-CIR 92 jippreżupponi li “l-kundizzjonijiet miftiehma bejn iż-żewġ kumpanniji kienu jkunu bħal dawk miftiehma bejn kumpanniji indipendenti”. Barra minn hekk, kif jirriżulta mis-sentenza introduttiva tal-Artikolu 185(2) taċ-CIR 92, din id-dispożizzjoni tapplika biss għar-“relazzjonijiet transkonfinali reċiproċi” ta’ impriżi affiljati.
64.      Għall-kuntrarju, il-kriterju ta’ relazzjoni kummerċjali transkonfinali konkreta u ta’ eventwali kundizzjonijiet miftiehma f’dan ir-rigward ma għandu ebda rwol fil-prassi fiskali kontenzjuża. It-tnaqqis tal-bażi tat-taxxa skatta indipendentement mir-relazzjonijiet kummerċjali transkonfinali. Dan ma kienx
jikkonċerna l-applikazzjoni tal-prinċipju ta’ distakkament, pereżempju, għall-prezzijiet ta’ trasferiment, iżda kien jikkonċerna t-tnaqqis tal-profitt totali tal-impriża Belġjana għal profitt ipotetiku. Lanqas ma huwa stabbilit sa fejn l-appellanti ftiehmu, matul il-perijodu inkwistjoni, dwar prezz għas-servizzi fi ħdan il-grupp (provvisti u servizzi) li jirriżultaw minn relazzjonijiet transkonfinali.
65.      Din l-applikazzjoni tad-dispożizzjoni, li tinjora l-formulazzjoni tagħha, ma tistax tiġi spjegata b’mod plawżibbli. Fil-fatt, ir-rekwiżit ta’ relazzjoni kummerċjali transkonfinali konkreta u l-ftehim ta’ kundizzjonijiet bejn żewġ impriżi jistgħu wkoll jiġu faċilment dedotti minn din id-dispożizzjoni bħall-assenza ta’ dawn il-kundizzjonijiet fil-prassi fiskali kontenzjuża.
d)      Konklużjoni intermedjarja
66.      Il-prassi fiskali kontenzjuża ma tidhirx li tista’ tkun ibbażata fuq id-dispożizzjonijiet tal-Artikolu 185(2)(b) taċ-CIR 92. Minn dan isegwi li l-Qorti Ġenerali ġustament ikkonfermat l-interpretazzjoni tal-Kummissjoni li tgħid li din ma tagħmilx parti mill-qafas ta’ riferiment, iżda titbiegħed minnu. Għaldaqstant, it-tieni lment tal-ewwel aggravju huwa infondat.
5.      Fuq it-tielet u fuq ir-raba’ lment tal-ewwel aggravju:
67.      Konsegwentement, ma huwiex neċessarju li jiġi ddeterminat jekk il-prassi fiskali kontenzjuża hijiex ukoll manifestament kuntrarja għall-formulazzjoni tal-Artikolu 185(2)(b) taċ-CIR 92 anki f’aspetti oħra. Fil-fatt, kif isostnu l-appellanti fit-tielet u fir-raba’ lment tagħhom – anki fl-assenza ta’ ksur manifest ieħor tal-formulazzjoni, l-ewwel aggravju ma huwiex fondat.
68.      Dan japplika, l-ewwel nett, għall-oġġezzjoni tal-appellanti li l-Qorti Ġenerali żbaljat meta qieset li l-ewwel korrezzjoni li diġà saret barra mill-pajjiż (l-ewwel aġġustament fiskali ’l fuq) kienet
tikkostitwixxi kundizzjoni għall-applikazzjoni tal-Artikolu 185(2)(b) taċ-CIR 92. Għall-finijiet ta’ kompletezza biss, għandu jiġi nnotat li l-argument tal-appellanti huwa bbażat fuq qari żbaljat tas-sentenza appellata. Fil-fatt, il-Qorti Ġenerali ma bbażatx ruħha fuq il-fatt li l-“profitti eċċessivi” eżentati fil-Belġju kienu wkoll intaxxati fl-Istat l-ieħor (56). Il-Qorti Ġenerali sempliċement eżiġiet li dawn jiġu inklużi wkoll fil-profitti ta’ impriża oħra tal-grupp.
69.      It-tieni nett, il-fondatezza tar-raba’ lment tal-ewwel aggravju, li jgħid li l-Kummissjoni u l-Qorti Ġenerali wettqu żball ta’ liġi meta qiesu li l-Artikolu 185(2)(b) taċ-CIR 92 ma kienx jippermetti aġġustament b’riferiment għal “profitt ipotetiku”, hija wkoll irrilevanti. F’dan ir-rigward ukoll, għandu jiġi rrilevat li l-appellanti fehmu ħażin l-osservazzjonijiet tal-Qorti Ġenerali.
70.      Fil-fatt, l-appellanti jsostnu li l-Qorti Ġenerali wettqet żball ta’ liġi meta qieset li l-punt ta’ tluq għad-determinazzjoni tad-dħul taxxabbli ma huwiex il-profitt effettivament iġġenerat, iżda profitt ipotetiku li ma jqisx il-profitt effettivament iġġenerat. Din l-oġġezzjoni tista’ tiġi ġġustifikata sa fejn il-kunċett ta’ “punt tat-tluq” (57) joħloq konfużjoni. Fil-fatt, skont l-espożizzjoni tal-Kummissjoni, fil-kuntest tal-prassi fiskali inkwistjoni, l-awtoritajiet nazzjonali, inizjalment, iddeterminaw il-profitt effettivament magħmul, imqabbel mal-profitt ta’ impriża indipendenti paragunabbli, mbagħad aġġustaw id-dħul taxxabbli tal-kumpannija fi ħdan grupp għall-profitt tan-negozju individwali billi ma ntaxxawx il-profitt eċċessi (58). Konsegwentement, il-bażi tat-taxxa ma kinitx il-profitt effettivament iġġenerat, iżda allegat “profitt ta’ distakkament ipotetiku”. Il-Qorti Ġenerali bbażat l-osservazzjonijiet tagħha fuq dan l-approċċ – minkejja l-użu żbaljat tat-terminu “punt tat-tluq” – kif jirriżulta mingħajr dubju mill-osservazzjonijiet ulterjuri tagħha fil-punt 62 (59)
6.      Konklużjoni tal-eżami tal-ewwel aggravju
71.      Konsegwentement, il-Qorti Ġenerali ma wettqitx żball ta’ liġi meta kkonstatat li l-Kummissjoni ġustament qieset, minħabba l-interpretazzjoni contra legem evidenti, li l-prassi fiskali kontenzjuża ma kinitx tagħmel parti mill-qafas ta’ referenza tat-taxxa Belġjana fuq il-kumpanniji. Għaldaqstant, l-ewwel aggravju tal-appellanti ma huwiex fondat.
B.      Fuq it-tieni aggravju: klassifikazzjoni bħala miżura selettiva
72.      Permezz tat-tieni aggravju tagħhom, l-appellanti jikkontestaw il-konstatazzjoni tal-Qorti Ġenerali li l-Kummissjoni ma wettqitx żball ta’ liġi meta qieset li l-prassi fiskali kontenzjuża kienet selettiva.
73.      Din l-oġġezzjoni tikkonċerna l-kwistjoni li għandha tiġi eżaminata fit-tieni stadju, jiġifieri jekk il-miżura fiskali inkwistjoni tiddevjax mis-sistema ġenerali fis-sens li tintroduċi distinzjonijiet bejn operaturi ekonomiċi li jinsabu f’sitwazzjoni fattwali u legali paragunabbli fir-rigward tal-għan segwit minn dik is-sistema ġenerali (ara, f’dan ir-rigward, iktar ’il fuq il-punt 31).
74.      Skont l-appellanti, l-ebda wieħed mit-tliet raġunijiet ippreżentati mill-Kummissjoni u kkonfermati mill-Qorti Ġenerali ma tiġġustifika tali differenza fit-trattament ta’ impriżi paragunabbli mill-prassi fiskali kontenzjuża. Peress li t-tliet raġunijiet jippermettu, indipendentement minn xulxin, li tiġi preżunta l-eżistenza ta’ differenza fit-trattament, l-aggravju tal-appellanti huwa fondat biss jekk jirriżulta li dawn ir-raġunijiet jirriżultaw li kollha huma infondati. Għall-kuntrarju, jekk jirriżulta li waħda mir-raġunijiet hija fondata, it-tieni aggravju għandu jiġi miċħud.
1.      Fuq it-trattament sfavorevoli tal-impriżi individwali u tal-impriżi li jappartjenu għal grupp ta’ impriżi li jopera purament fuq livell nazzjonali
75.      Skont il-konstatazzjonijiet tal-Qorti Ġenerali, l-iskema fiskali għall-profitti eċċessivi twassal għal żvantaġġ selettiv għall-impriżi li ma jagħmlux parti minn grupp multinazzjonali (60). Dan għaliex l-għan tas-sistema tat-taxxa korporattiva Belġjana huwa li tintaxxa l-profitti kollha tal-impriżi taxxabbli, irrispettivament minn jekk humiex awtonomi jew jappartjenux għal grupp multinazzjonali (61).
76.      B’kuntrast ma’ dan, il-prassi fiskali kontenzjuża kienet tagħti lill-benefiċjarji tnaqqis ta’ taxxa billi tippermettilhom inaqqsu mill-bażi taxxabbli tagħhom parti mill-profitti tagħhom, mingħajr ma dawn il-profitti eżentati jkunu ġew inklużi fil-profitti ta’ kumpannija oħra tal-grupp (62). Konsegwentement, l-impriżi li jagħmlu parti minn grupp multinazzjonali jiġu ttrattati b’mod differenti minn impriżi oħra li ġew intaxxati fuq il-profitt globali tagħhom skont is-sistema normali tat-taxxa fuq il-kumpanniji Belġjana (63).
77.      L-appellanti jsostnu li l-impriżi li jagħmlu parti minn grupp ta’ impriżi multinazzjonali ma jinsabux f’sitwazzjoni paragunabbli għal dik tal-impriżi li ma jappartjenux għal grupp ta’ impriżi jew għal grupp ta’ impriżi li joperaw esklużivament fuq livell nazzjonali.
78.      Għaldaqstant, għandu jiġi eżaminat jekk, fid-dawl tal-għan imfittex mill-qafas ta’ referenza (tassazzjoni tal-profitti ugwali skont il-kapaċità ta’ ħlas konkreta), l-impriżi ta’ gruppi multinazzjonali jinsabux f’sitwazzjoni fattwali u legali paragunabbli ma’ dik tal-impriżi individwali u tal-impriżi ta’ gruppi nazzjonali.
79.      Ċertament, l-appellanti ġustament joġġezzjonaw li, kuntrarjament għall-gruppi ta’ impriżi multinazzjonali, l-impriżi li jeżerċitaw attivitajiet purament nazzjonali ma humiex esposti għar-riskju ta’ taxxa doppja li tista’ tirriżulta mill-aġġustament tal-prezzijiet ta’ trasferiment.
80.      Madankollu, il-prassi fiskali kontenzjuża ma hijiex marbuta preċiżament mar-riskju ta’ tali taxxa doppja, peress li ma tippreżupponix tranżazzjoni transkonfinali. Għall-kuntrarju, il-prassi fiskali kontenzjuża hija mfassla b’tali mod li tħalli f’idejn il-benefiċjarji l-għażla li jaqilbu minn tassazzjoni bbażata fuq il-profitt konkret magħmul (li jirrifletti l-kapaċità ta’ ħlas reali) għal tassazzjoni bbażata fuq il-profitt medju ipotetiku ta’ impriża individwali. Minn dan jirriżulta li l-persuni taxxabbli li jagħmlu parti minn grupp multinazzjonali għandhom l-għażla li ma jħallsux it-taxxa fuq il-kumpanniji fuq ċerta parti tal-profitti tagħhom effettivament magħmula. Din l-għażla ma tingħatax lil impriża individwali.
81.      Minn dan isegwi li r-riskju ta’ taxxa doppja fir-rigward tal-għan ta’ tassazzjoni tal-profitti tal-impriżi skont il-kapaċità tal-ħlas ma jistax jiġġustifika d-differenza fit-trattament li tirriżulta mill-prassi fiskali kontenzjuża. Fil-fatt, f’dan ir-rigward, l-impriżi ta’ gruppi multinazzjonali jinsabu f’sitwazzjoni fattwali u legali paragunabbli ma’ dik tal-impriżi individwali u tal-impriżi ta’ gruppi nazzjonali. L-għan ta’ tassazzjoni uniformi tal-profitti ma jintlaħaqx preċiżament jekk l-impriżi multinazzjonali jkollhom jintaxxaw il-profitti tagħhom biss sal-limitu ta’ profitt medju ipotetiku, filwaqt li l-persuni taxxabbli l-oħra kollha jiġu ntaxxati fuq il-profitt reali kollu tagħhom.
82.      Peress li t-tnaqqis tat-taxxa ma huwiex possibbli bl-istess mod għall-persuni taxxabbli kollha, iżda biss għall-impriżi Belġjani ta’ gruppi multinazzjonali, il-Qorti Ġenerali ma wettqitx żball ta’ liġi meta qieset li l-prassi fiskali kontenzjuża tittratta b’mod differenti impriżi li jinsabu, fid-dawl tal-għan imfittex mis-sistema ġenerali ta’ tassazzjoni uniformi tal-profitti skont il-kapaċità finanzjarja tagħhom, f’sitwazzjoni fattwali u legali komparabbli.
83.      Minn dan isegwi li, anki jekk għal din ir-raġuni biss, it-tieni aggravju huwa ineffettiv. Il-Kummissjoni u l-Qorti Ġenerali ma wettqux żball ta’ liġi meta ddeduċew li kien hemm differenza fit-trattament.
2.      Fuq it-trattament sfavorevoli tal-impriżi li ma jagħmlux investimenti fil-Belġju, eċċ.
84.      Il-kwistjoni dwar jekk iż-żewġ distinzjonijiet l-oħra mressqa mill-Kummissjoni, li l-Qorti Ġenerali qieset (64) li ma huma vvizzjati minn ebda żball ta’ liġi, jikkostitwixxux ukoll differenza fit-trattament bejn operaturi ekonomiċi li jinsabu f’sitwazzjoni fattwali u legali komparabbli ma għandhiex għalxiex tiġi indirizzata fil-kawża ineżami (65). Fil-fatt, kif għadu kif ġie rrilevat, diġà teżisti differenza fit-trattament bejn l-impriżi ta’ gruppi multinazzjonali, minn naħa, u l-impriżi individwali u l-impriżi li jappartjenu għal grupp ta’ impriżi li jopera purament fuq livell nazzjonali, min-naħa l-oħra (ara l-punti 78 et seq.).
3.      Riżultat tal-eżami tat-tieni aggravju
85.      Peress li l-Qorti Ġenerali ġustament ċaħdet l-oġġezzjoni għall-klassifikazzjoni tal-prassi fiskali kontenzjuża bħala miżura selettiva, it-tieni aggravju huwa wkoll infondat.
C.      Fuq it-tielet aggravju: legalità tal-ordni ta’ rkupru
86.      It-tielet aggravju huwa dirett kontra l-konstatazzjoni tal-Qorti Ġenerali li l-irkupru ordnat fid-deċiżjoni kontenzjuża kien legali.
87.      Permezz tal-ewwel ilment tat-tielet aggravju tagħhom, l-appellanti jsostnu li l-Qorti Ġenerali injorat il-fatt li l-ordni ta’ rkupru tikser il-prinċipju ta’ aspettattivi leġittimi. Huma ma setgħux jistennew li l-eżenzjoni tal-profitti eċċessivi tagħhom, mogħtija skont prassi stabbilita u magħrufa pubblikament tal-amministrazzjoni Belġjana, tiġi kkunsidrata bħala għajnuna mill-Istat inkompatibbli (ara, f’dan ir-rigward, il-punti 89 et seq. iktar ’il quddiem).
88.      Barra minn hekk, l-ordni li tinsab fl-Artikolu 2(2) tad-deċiżjoni kontenzjuża, li tipprovdi li s-somom kollha li ma ġewx irkuprati mingħand il-benefiċjarju tal-għajnuna għandhom jiġu rkuprati “mill-grupp li għalih jappartjeni l-benefiċjarju tal-għajnuna” (fuq it-tieni lment tat-tielet aggravju, punti 96 et seq.), hija illegali.
1.      Fuq il‑prinċipju ta’ aspettattivi leġittimi
89.      Skont il-konstatazzjonijiet tal-Qorti Ġenerali, l-appellanti ma sostnewx li kienu rċevew xi assigurazzjoni speċifika mill-Kummissjoni li setgħet toħloq aspettattivi fondati li l-Kummissjoni ma tqisx l-eżenzjonijiet mogħtija permezz ta’ deċiżjonijiet fiskali bil-quddiem bħala għajnuna mill-Istat illegali u inkompatibbli (66). Huma sempliċement illimitaw ruħhom li jiddikjaraw li huma ma setgħux jistennew li l-prassi fiskali kontenzjuża tiġi kklassifikata bħala għajnuna mill-Istat. Għaldaqstant, l-irkupru ma jiksirx il-prinċipju ta’ aspettattivi leġittimi (67).
90.      Ma hemmx lok li dawn il-konstatazzjonijiet jiġu kkontestati. Essenzjalment, l-ewwel raġuni tat-tielet aggravju tqajjem il-kwistjoni dwar sa liema punt l-aspettativi tal-appellanti fid-deċiżjonijiet fiskali bil-quddiem, li nħarġu fuq il-bażi ta’ interpretazzjoni – kostanti – tal-leġiżlazzjoni fiskali nazzjonali li hija manifestament inkompatibbli mal-formulazzjoni tal-leġiżlazzjoni fiskali nazzjonali, jistħoqqilhom protezzjoni.
91.      Skont il-ġurisprudenza stabbilita tal-Qorti tal-Ġustizzja, irtirar ta’ għajnuna illegali permezz ta’ rkupru huwa l-konsegwenza loġika ta’ konstatazzjoni tal-illegalità tagħha (68).
92.      Ċertament, l-obbligu ta’ rkupru huwa limitat mill-prinċipju ta’ aspettattivi leġittimi, li jikkostitwixxi prinċipju ġenerali tad-dritt tal-Unjoni fis-sens tal-Artikolu 16 tar-Regolament 2015/1589. Madankollu, minn ġurisprudenza stabbilita tal-Qorti tal-Ġustizzja jirriżulta li rkupru bbażat fuq kunsiderazzjonijiet ta’ protezzjoni tal-aspettattivi leġittimi huwa eskluż biss f’każijiet eċċezzjonali. Il-Qorti tal-Ġustizzja ddeċidiet li huma biss dawk li għandhom aspettattivi fondati mnissla minn istituzzjoni tal-Unjoni, billi tkun tathom assigurazzjonijiet preċiżi, li jistgħu jibbażaw ruħhom fuq il-prinċipju ta’ aspettattivi leġittimi (69).
93.      Għall-kuntrarju, assigurazzjonijiet mogħtija mill-Istat Membru ma għandhomx, fid-dawl tal-prinċipju ta’ effettività, ikunu biżżejjed (70). Konsegwentement, mill-perspettiva tad-dritt tal-Unjoni, l-assigurazzjoni mogħtija mill-awtoritajiet nazzjonali, f’deċiżjoni tat-taxxa bil-quddiem, ta’ trattament fiskali partikolari ma tistax toħloq aspettattivi leġittimi.
94.      Il-kwistjoni dwar jekk tali interpretazzjoni tal-prinċipju ta’ aspettattivi leġittimi hijiex finalment konvinċenti tista’ titħalla miftuħa fil-kawża ineżami (71). Fil-fatt, l-aspettattivi leġittimi ma jistħoqqilhomx, fi kwalunkwe każ, protezzjoni meta l-iżball ta’ applikazzjoni tad-dritt kien faċilment identifikabbli mill-persuna taxxabbli. L-assigurazzjoni (manifestament illegali) fil-forma ta’ deċiżjoni tat-taxxa bil-quddiem ma tbiddel xejn minn dan. Konsegwentement, persuna taxxabbli ma tistax tinvoka aspettattivi leġittimi meta dispożizzjoni tiġi interpretata b’mod manifestament kuntrarju għall-formulazzjoni tagħha u meta din l-interpretazzjoni tkun żgurata f’deċiżjoni tat-taxxa bil-quddiem. Kif ġie espost iktar ’il fuq, il-prassi fiskali kontenzjuża kienet manifestament kuntrarja għall-formulazzjoni tal-leġiżlazzjoni Belġjana dwar it-taxxa fuq il-kumpanniji (ara l-punti 61 et seq.).
95.      Bħala konklużjoni, il-prinċipju ta’ aspettattivi leġittimi għaldaqstant ma jipprekludix, fil-kawża ineżami, l-irkupru tal-għajnuna. Dan huwa dak li l-Qorti Ġenerali rrikonoxxiet mingħajr ma wettqet żball ta’ liġi.
2.      Fuq l-irkupru mingħand il-membri tal-grupp ta’ impriżi
96.      Permezz tat-tieni parti tat-tielet aggravju, l-appellanti jsostnu li l-Qorti Ġenerali wettqet żball ta’ liġi meta qieset li l-għajnuna kellha wkoll tiġi rkuprata, sussidjarjament, mingħand il-kumpanniji l-oħra tal-grupp, anki jekk dawn ma kinux destinatarji tad-deċiżjoni tat-taxxa bil-quddiem.
97.      Skont il-konstatazzjonijiet tal-Qorti Ġenerali, it-talba għal irkupru ordnata fl-Artikolu 2(2) tad-deċiżjoni kontenzjuża hija mingħajr żball ta’ liġi (72). Il-Kummissjoni għandha d-dritt tikkunsidra li teżisti unità ekonomika bejn diversi persuni fiżiċi u ġuridiċi meta jkollhom relazzjoni ta’ kontroll (73). Għaldaqstant, il-konstatazzjoni tal-Kummissjoni li tgħid li l-kumpannija Belġjana teżerċita kontroll fuq il-kumpanniji l-oħra tal-grupp, minħabba l-funzjonijiet ċentrali tagħha fi ħdan il-grupp, hija suffiċjenti sabiex isir ordni ta’ rkupru mingħand il-kumpanniji l-oħra tal-grupp (74).
98.      Din il-konstatazzjoni tal-Qorti Ġenerali nqisha vvizzjata bi żball ta’ liġi.
99.      Skont l-Artikolu 16 tar-Regolament 2015/1589, l-għajnuna illegali għandha tiġi rkuprata mingħand il-benefiċjarju tagħha. Skont il-ġurisprudenza tal-Qorti tal-Ġustizzja, il-benefiċjarju huwa dak li kiseb il-benefiċċju effettiv mill-għajnuna (75).
100. Ir-riferiment għall-benefiċċju effettiv jirriżulta mill-fatt li d-dritt dwar l-għajnuna mill-Istat ma huwiex inerenti għan-natura ta’ sanzjoni għall-benefiċjarju. Għall-kuntrarju, il-projbizzjoni tal-għajnuna mill-Istat hija indirizzata lejn ll-Istat (Membru) u l-obbligu li titħallas lura għajnuna illegali għandu l-għan li jelimina l-benefiċċju tal-vantaġġi kompetittivi marbuta mal-għajnuna (76). Il-benefiċjarju tal-għajnuna għandu jċedi l-vantaġġ li jkun kiseb meta mqabbel mal-kompetituri tiegħu, sabiex b’hekk tiġi stabbilita mill-ġdid is-sitwazzjoni li kienet teżisti qabel l-għajnuna (77). Fi kliem ieħor, dan jirrigwarda l-irkupru ta’ vantaġġi miksuba bi ksur tad-dritt tal-Unjoni.
101. Il-ġurisprudenza invokata mill-Qorti Ġenerali insostenn tas-sentenza appellata lanqas ma tipprekludi dan. Għall-kuntrarju, din hija proprju espressjoni ta’ dan il-prinċipju.
102. Fil-fatt, il-kawżi ċċitati (78) mill-Qorti Ġenerali għandhom komuni li, wara l-għoti ta’ għajnuna, seħħew ristrutturazzjonijiet u trasferimenti ta’ assi fir-rigward tal-benefiċjarji. Permezz ta’ dan, inħolqu entitajiet legali li ma kinux benefiċjarji tal-għajnuna oriġinali u li, bħala tip ta’ aventi kawża, ibbenefikaw mill-vantaġġi tal-għajnuna.
103. Fil-kawża Intermills vs Il‑Kummissjoni, il-kumpannija Intermills, fil-kuntest ta’ ristrutturazzjoni ssussidjata mill-Istat, kienet ħolqot tliet kumpanniji ta’ produzzjoni ġuridikament indipendenti, li lilhom hija kienet ittrasferixxiet l-attività ta’ produzzjoni tagħha (inklużi l-impjanti tal-produzzjoni kollha). Il-kumpannija Intermills żammet is-sehem tagħha fil-kumpanniji tal-produzzjoni ġodda. Minkejja l-indipendenza ġuridika, il-Qorti tal-Ġustizzja tqis li l-kumpannija oriġinali Intermills kif ukoll it-tliet kumpanniji tal-produzzjoni ġodda bħala unità ekonomika waħda li tista’ titqies bħala benefiċjarja tal-għajnuna mill-Istat fis-sens tad-dritt tal-Unjoni dwar l-għajnuna mill-Istat (79).
104. Fil-kawża AceaElectrabel Produzione vs Il‑Kummissjoni, il-produzzjoni tal-elettriku ġiet ittrasferita mill-fornitur Taljan tal-enerġija ACEA lill-kumpannija ta’ produzzjoni AEP, li fiha ACEA żammet sehem ekonomiku bħala holding. Il-Qorti tal-Ġustizzja qieset lil ACEA u lil AEP bħala unità ekonomika waħda (80).
105. Kuntrarjament għal dak li tqis il-Qorti Ġenerali, mill-ġurisprudenza invokata ma jistax jiġi konkluż li allegata relazzjoni ta’ kontroll ibbażata fuq funzjonijiet ċentrali fi ħdan grupp hija suffiċjenti sabiex unità ekonomika titqies bħala benefiċjarja tal-għajnuna. Il-kwistjoni deċiżiva fiż-żewġ deċiżjonijiet kienet pjuttost dwar min kiseb il-benefiċċju effettiv tal-għajnuna.
106. Dan huwa dak li l-Qorti tal-Ġustizzja fformulat ukoll f’sentenzi reċenti f’kawżi ta’ kontinwità ekonomika. Minn dan isegwi li l-għajnuna għandha tiġi rkuprata mingħand il-kumpannija li tkun qed tkompli l-attività ekonomika tal-impriża li bbenefikat minn din l-għajnuna, jekk jiġi stabbilit li din il-kumpannija żżomm il-benefiċċju proprju tal-vantaġġ kompetittiv marbut mal-kisba tal-għajnuna (81).
107. F’dan il-każ, il-legalità tal-irkupru tippreżupponi, għaldaqstant, li l-kumpanniji l-oħra tal-grupp kisbu wkoll benefiċċju effettiv mill-għajnuna kontenzjuża min-naħa tal-Belġju.
108. Il-fatt li l-Qorti tal-Ġustizzja tibbaża ruħha, fil-kuntest tal-Artikoli 101 u 102 TFUE, fuq kunċett “wiesgħa” ta’ impriża ma jbiddel xejn minn dan. Dan jippermetti li s-sanzjonijiet f’każ ta’ aġir
antikompetittiva jiġu estiżi għall-impriżi assoċjati (82). Għalhekk, il-kunċett ta’ “impriża” jinkludi kull unità ekonomika li teżerċita attività ekonomika, indipendentement mill-forma ġuridika u mill-finanzjament, anki jekk, mill-perspettiva ġuridika, din l-entità ekonomika tkun komposta minn diversi persuni fiżiċi jew ġuridiċi (83). Dan il-kunċett ta’ impriża jirriżulta mill-fatt li separazzjoni legali formali bejn impriżi differenti ma għandhiex l-għan li teskludi l-applikazzjoni tar-regoli tal-kompetizzjoni (84).
109. Ċertament, kemm l-Artikoli 101 u 102 TFUE kif ukoll l-Artikolu 107 TFUE jinsabu fil-kapitolu dwar ir-regoli tal-kompetizzjoni u jirrigwardaw rispettivament il-funzjonament tas-suq intern u l-protezzjoni mid-distorsjonijiet tal-kompetizzjoni. Madankollu, il-mezzi (u t-tifsira u l-għan assoċjati) li bihom dan l-objettiv għandu jintlaħaq huma tant differenti li jeħtieġu interpretazzjoni differenti. Filwaqt li l-kompetizzjoni għandha tiġi protetta fil-kuntest tal-Artikoli 101 u 102 TFUE permezz tal-projbizzjoni ta’ prattiki (b’mod partikolari ftehimiet) minn kompetituri privati, l-Artikolu 107 TFUE jirrigwarda prinċipalment l-intervent tal-Istat (Membru). Din id-distinzjoni hija riflessa wkoll fl-istruttura tat-TFUE, peress li tiddistingwi bejn it-Taqsima 1 “Regoli li japplikaw għal impriżi” u t-Taqsima 2 “Għajnuna mill-Istat”.
110. Għalhekk, huma deċiżivi l-funzjonijiet differenti li l-kunċett ta’ impriża jissodisfa f’kull waħda minn dawn it-taqsimiet. Fil-kuntest tal-Artikoli 101 u 102 TFUE, kunċett “wiesgħa” ta’ impriża jippermetti aġir antikompetittiv. F’dan il-kuntest, jidher xieraq li l-ġurisprudenza tqis li teżisti unità ekonomika meta s-sussidjarja, minkejja li jkollha personalità ġuridika distinta, ma tiddeterminax b’mod awtonomu l-aġir tagħha fis-suq, iżda essenzjalment issegwi l-istruzzjonijiet mogħtija lilha mill-kumpannija omm (85). Fil-fatt, l-aġir antikompetittiv tas-sussidjarja huwa dovut għal istruzzjoni antikompetittiva tal-kumpannija omm. Dan jikkostitwixxi interpretazzjoni fid-dawl tal-għan ta’ protezzjoni, li huwa li jiġi evitat l-aġir antikompetittiv u, fl-aħħar mill-aħħar, li tiġi żgurata l-implimentazzjoni effettiva tad-dritt tal-kompetizzjoni.
111. Għall-kuntrarju, l-aġir antikompetittiv, f’sitwazzjonijiet li jirrigwardaw id-dritt tal-għajnuna mill-Istat, iseħħ min-naħa tal-Istat (Membru). Definizzjoni “wiesgħa” tal-kunċett ta’ impriża jkollha hawnhekk bħala konsegwenza li l-vantaġġ effettiv mogħti lil benefiċjarju ta’ għajnuna partikolari jiġi attribwit lil terzi. Kunċett “wiesgħa” ta’ impriża jkollu bħala konsegwenza, f’dan il-każ, l-imputazzjoni lil terzi tal-benefiċċju effettiv mogħti lil benefiċjarju partikolari tal-għajnuna. Għalhekk, ma jistax ikun deċiżiv jekk il-benefiċjarju tal-għajnuna (pereżempju l-kumpannija sussidjarja) jikkonformax mal-istruzzjonijiet ta’ terzi (eż. il-kumpannija omm). Fil-fatt, din iċ-ċirkustanza ma tippermettix li jiġi konkluż li t-terz ibbenefika mill-benefiċċju effettiv. Għall-kuntrarju, hija l-Kummissjoni li għandha tikkonstata ċ-ċirkustanzi li, bħal fil-kawżi ċċitati iktar ’il fuq, jissuġġerixxu trasferiment tal-benefiċċju effettiv lil terz bħala tip ta’ aventi kawża (86).
112. Fil-kuntest tal-prassi fiskali inkwistjoni, il-benefiċċju reali kien jikkonsisti fil-kisba ta’ deċiżjoni tat-taxxa bil-quddiem li tiggarantixxi tassazzjoni partikolari tal-profitti. Evidentement, dawn id-deċiżjonijiet tat-taxxa bil-quddiem ma kinux indirizzati lil “grupp” (fil-kuntest tal-hekk imsejħa “sistema unitarja ta’ tassazzjoni”), iżda lil kumpannija konkreta tal-grupp. Din kienet għalhekk benefiċjarja tad-deċiżjoni tat-taxxa bil-quddiem u, għaldaqstant, benefiċjarja tal-għajnuna fis-sens tal-Artikolu 16 tar-Regolament 2015/1589. Il-Kummissjoni ma kkonstatatx ċirkustanzi li permezz tagħhom il-kumpanniji l-oħra tal-grupp kisbu l-benefiċċju mogħti mid-deċiżjonijiet tat-taxxa bil-quddiem.
113. Konsegwentement, il-konstatazzjoni tal-Qorti Ġenerali li l-Kummissjoni tista’ tordna l-irkupru tal-għajnuna ukoll mingħand il-kumpanniji l-oħra tal-grupp hija vvizzjata bi żball ta’ liġi.
3.      Konklużjoni tat-tielet aggravju
114. Il-Qorti Ġenerali ma wettqitx żball ta’ liġi meta kkonstatat li l-prinċipju ta’ aspettattivi leġittimi ma kienx jipprekludi l-legalità tad-deċiżjoni kontenzjuża. Madankollu, il-konstatazzjoni li l-Kummissjoni setgħet tordna wkoll l-irkupru mill-kumpanniji l-oħra tal-grupp hija vvizzjata bi żball ta’ liġi. Minn dan isegwi li t-tieni lment tat-tielet aggravju huwa fondat. F’dan ir-rigward, is-sentenza appellata għandha tiġi annullata. Peress li din l-oġġezzjoni kienet is-suġġett ta’ dibattitu kontradittorju quddiem il-Qorti Ġenerali u peress li ma hija meħtieġa ebda miżura oħra ta’ organizzazzjoni tal-proċedura, il-kawża hija fi stat li tiġi deċiża (l-Artikolu 61(1) tal-Istatut). Konsegwentement, l-Artikolu 2(2) tad-deċiżjoni kontenzjuża għandu jiġi annullat.
D.      Fuq ir-raba’ aggravju: arranġament preliminari ta’ prezzijiet ta’ trasferiment bħala għajnuna fis-sens tal-prassi fiskali kontenzjuża
115. Permezz tar-raba’ aggravju tagħha, l-appellanti fil-Kawża C‑758/23 P tikkritika lill-Qorti Ġenerali li wettqet żball ta’ liġi meta kkonfermat li t-tnaqqis fiskali mogħti lilha għandu jiġi rkuprat. B’mod partikolari, hija ssostni li hija ma rċevietx deċiżjoni tat-taxxa bil-quddiem, iżda li hija kkonkludiet mal-amministrazzjoni fiskali Belġjana arranġament preliminari ta’ prezzijiet ta’ trasferiment li ma jaqax taħt il-prassi fiskali kontenzjuża.
116. Dan l-aggravju huwa ineffettiv. Fil-fatt, il-Kummissjoni assolutament ma ordnatx l-irkupru tat-tnaqqis fiskali mogħti lill-appellanti fil-kuntest tal-arranġament preliminari ta’ prezzijiet ta’ trasferiment. Fl-Artikolu 1 tad-deċiżjoni kontenzjuża, il-Kummissjoni tikkonstata li l-prassi fiskali kontenzjuża tikkostitwixxi għajnuna inkompatibbli mas-suq intern. F’din id-dispożizzjoni, hija tiddeskrivi l-prassi fiskali kontenzjuża bħala skema “li fil-kuntest tagħha l-Belġju adotta deċiżjonijiet fiskali bil-quddiem”. Fl-Artikolu 2 tad-deċiżjoni kontenzjuża, il-Kummissjoni tordna l-irkupru tal-għajnuna msemmija fl-Artikolu 1. F’ebda punt il-Kummissjoni ma kkonstatat li arranġamenti preliminari ta’ prezzijiet ta’ trasferiment jaqgħu wkoll taħt il-prassi fiskali kontenzjuża jew li kienu jikkostitwixxu, indipendentement minn dik il-prassi, għajnuna inkompatibbli mas-suq intern. Ċertament, l-appellanti tinsab fil-“lista tad-deċiżjonijiet tat-taxxa bil-quddiem maħruġa skont l-iskema inkwistjoni”, annessa mad-deċiżjoni kontenzjuża. Madankollu, din il-lista ma tipproduċix effetti legali. Kif il-Kummissjoni tispjega fid-deċiżjoni kontenzjuża, din il-“lista tal-benefiċjarji tal-għajnuna sottomessa mill-awtoritajiet Belġjani u mehmuża ma’ din id-deċiżjoni [...] sservi biss bħala lista għal skopijiet ta’ informazzjoni” (87). Konsegwentement, il-Qorti Ġenerali lanqas ma setgħet tikkonferma l-ordni ta’ rkupru kkritikat mill-appellanti, iżda li fir-realtà ma ġiex adottat.
117. Il-Qorti Ġenerali ġustament indikat li, f’deċiżjoni dwar l-għajnuna mill-Istat, il-Kummissjoni ma hijiex obbligata twettaq analiżi tal-għajnuna mogħtija każ każ fuq il-bażi ta’ tali skema (88). Is-sitwazzjoni individwali tal-appellanti għandha tittieħed inkunsiderazzjoni fl-istadju tal-irkupru tal-għajnuna (89). Jekk, f’dan il-kuntest, l-argument tal-appellanti jirriżulta korrett, jekk hija għalhekk ma kinitx benefiċjarja tal-prassi fiskali kontenzjuża, l-irkupru huwa eskluż.
118. Għall-kuntrarju, sa fejn il-Qorti Ġenerali tiddikjara fil-motiv l-ieħor tagħha (li huwa invokat biss sussidjarjament) li l-arranġament preliminari kien jikkorrispondi, fuq il-mertu, għall-prassi fiskali inkwistjoni (90), hija marret lil hinn mill-kompetenza tagħha. Fil-fatt, is-suġġett tal-kawża huwa d-deċiżjoni kontenzjuża. Dan ma jinkludi ebda konstatazzjoni dwar jekk l-arranġament preliminari konkluż mill-amministrazzjoni fiskali Belġjana mal-appellanti jikkostitwixxix għajnuna. Din l-aħħar ipoteżi fl-ebda każ ma hija eskluża, iżda ma hijiex is-suġġett tad-deċiżjoni kontenzjuża. Peress li l-motivi tas-sentenza kontenzjuża jsostnu l-għoti tas-sentenza, anki fl-assenza ta’ dawn l-osservazzjonijiet, il-fatt li l-Qorti Ġenerali tmur lil hinn mill-ġurisdizzjoni tagħha ma jwassalx għall-annullament tas-sentenza appellata (91).
E.      Konklużjoni tal-eżami tal-aggravji
119. It-tielet aggravju huwa parzjalment fondat. Mill-bqija, l-aggravji huma infondati. Konsegwentement, hemm lok li tiġi annullata, sa fejn hija ġġustifikata, is-sentenza appellata u li l-kumplament tal-appell jiġi miċħud. L-Artikolu 2(2) tad-deċiżjoni kontenzjuża għandu jiġi annullat.
F.      Fuq l-ispejjeż
120. Skont l-Artikolu 184(2) tar-Regoli tal-Proċeduri, meta l-appell huwa fondat u l-Qorti tal-Ġustizzja taqta’ l-kawża definittivament hija stess, hija għandha tiddeċiedi dwar l-ispejjeż. Dan huwa l-każ fil-kawża ineżami.
121. Skont l-Artikolu 138(3) tar-Regoli tal-Proċedura, applikabbli għall-proċedura ta’ appell skont l-Artikolu 184(1) tal-istess Regoli, jekk il-partijiet jitilfu rispettivament fuq waħda jew iktar mit-talbiet tagħhom, kull parti għandha tbati l-ispejjeż rispettivi tagħha. Madankollu, jekk fid-dawl taċ-ċirkustanzi tal-każ individwali jkun jidher iġġustifikat, il-Qorti tal-Ġustizzja tista’ tiddeċiedi li waħda mill-partijiet għandha, minbarra l-ispejjeż tagħha, tbati parti mill-ispejjeż tal-parti l-oħra.
122. Fid-dawl taċ-ċirkustanzi ta’ din il-proċedura, jidher iġġustifikat li l-appellanti biss ibatu l-ispejjeż. L-appell huwa milqugħ biss b’mod limitat, jiġifieri fir-rigward tat-tielet ilment tat-tielet aggravju biss. Sa fejn jista’ jiġi deċiż, l-annullament tas-sentenza u tad-deċiżjoni kontenzjuża ma jagħti ebda vantaġġ ekonomiku dirett lill-appellanti. Fil-fatt, l-irkupru mingħand il-kumpanniji l-oħra tal-grupp kien ordnat biss sussidjarjament. Għalhekk huwa ġġustifikat li l-annullament tal-Artikolu 2(2) tad-deċiżjoni kontenzjuża ma jaffettwax id-deċiżjoni dwar l-ispejjeż.
VI.    Konklużjoni
123. Fid-dawl tal-kunsiderazzjonijiet preċedenti, nipproponi li l-Qorti tal-Ġustizzja tiddeċiedi kif ġej fil-Kawżi C‑757/23 P u C‑758/23 P:
1)      Il-punt 2 tas-sentenza tal‑20 ta’ Settembru 2023, Magnetrol International et vs Il‑Kummissjoni (T‑263/16 RENV, T‑265/16, T‑311/16, T‑319/16, T‑321/16, T‑343/16, T‑350/16, T‑444/16, T‑800/16 u T‑832/16, EU:T:2023:565), huwa annullat sa fejn permezz tiegħu ġiet miċħuda l-azzjoni kontra l-irkupru sussidjarju tal-ammonti mill-gruppi ta’ impriżi tal-benefiċjarji tal-għajnuna (Artikolu 2(2) tad-Deċiżjoni tal-Kummissjoni (UE) 2016/1699 tal‑11 ta’ Jannar 2016 dwar l-iskema ta’ għajnuna li tirrigwarda l-eżenzjoni tal-qligħ eċċessiv SA.37667 (2015/C) (ex 2015/NN) implimentata mill-Belġju).
2)      L-Artikolu 2(2) tad-Deċiżjoni (UE) 2016/1699 huwa annullat.
3)      Il-kumplament tal-appelli ġew miċħuda.
4)      L-appellanti huma kkundannati għall-ispejjeż relatati mal-proċedura tal-appell.
1      Lingwa oriġinali: il‑Ġermaniż.
2      Sentenza tal‑20 ta’ Settembru 2023, Magnetrol International et vs Il‑Kummissjoni (T‑263/16 RENV, T‑265/16, T‑311/16, T‑319/16, T‑321/16, T‑343/16, T‑350/16, T‑444/16, T‑800/16 u T‑832/16, EU:T:2023:565).
3      Dan jikkonċerna l-proċeduri fil-Kawżi C‑734/23 P u C‑735/23 P, C‑736/23 P, C‑737/23 P sa C‑742/23 P, C‑752/23 P, C‑754/23 P, kif ukoll C‑755/23 P u C‑756/23 P. Dawn il-konklużjonijiet jikkorrispondu, essenzjalment, għal dawk esposti fil-konklużjonijiet tiegħi fil-Kawża C‑752/23 P. L-osservazzjonijiet fil-punti 115 et seq. biss, dwar l-irkupru ta’ eżenzjoni mit-taxxa mogħtija permezz ta’ arranġamenti preliminari ta’ prezzijiet ta’ trasferiment, huma ġodda.
4      Deċiżjoni tal-Kummissjoni (UE) 2016/1699 tal‑11 ta’ Jannar 2016 dwar l-iskema ta’ għajnuna li tirrigwarda l-eżenzjoni tal-qligħ eċċessiv SA.37667 (2015/C) (ex 2015/NN) implimentata mill-Belġju (ĠU 2016, L 260, p. 61).
5      Il-prezzijiet tat-trasferiment huma l-prezzijiet li bihom impriża tikkonsenja oġġetti fiżiċi jew assi intanġibbli lil impriżi assoċjati, jew tipprovdi servizzi għal impriżi assoċjati; ara l-Linji Gwida tal-OECD dwar l-Ipprezzar tat-Trasferimenti għall-Intrapriżi Multinazzjonali u l-Amministrazzjonijiet tat-Taxxa, 2022, p 15 u 16.
6      Gazzetta Uffiċjali Belġjana tad‑9 ta’ Lulju 2004.
7      Punti 89, 90 u 93 tas-sentenza appellata u l-premessa 34 tad-deċiżjoni kontenzjuża.
8      Punti 91 u 93 tas-sentenza appellata, li jirreferu għall-premessa 38 tad-deċiżjoni kontenzjuża.
9      Punti 97 u 98 tas-sentenza appellata, li jirreferu għall-premessi 39 sa 42 tad-deċiżjoni kontenzjuża kif ukoll għad-dikjarazzjoni tal-Ministru għall-Finanzi tat‑30 ta’ Novembru 2023, ippreżentati bħala l-Anness A.6.
10      Ara iktar ’il quddiem, il-punt 99 tas-sentenza appellata.
11      Fil-fatt, ġiet stabbilita perċentwali li rriżultat mit-tqabbil ta’ profitt medju ipotetiku stmat ta’ impriża individwali u ta’ profitt reali stmat tal-persuna taxxabbli. Din titnaqqas mill-profitt effettiv tal-persuna taxxabbli matul il-ħames snin ta’ wara.
12      Ara f’dan ir-rigward, il-punt 36 tas-sentenza appellata.
13      Sentenza tal‑14 ta’ Frar 2019, Il‑Belġju u Magnetrol International vs Il‑Kummissjoni (T‑131/16 u T‑263/16, EU:T:2019:91).
14      Sentenza tas‑16 ta’ Settembru 2021, Il‑Kummissjoni vs Il‑Belġju u Magnetrol International (C‑337/19 P, EU:C:2021:741).
15      Sentenza tas‑16 ta’ Settembru 2021, Il‑Kummissjoni vs Il‑Belġju u Magnetrol International (C‑337/19 P, EU:C:2021:741, punti 156-158 u 169 et seq.).
16      Sentenzi tad‑29 ta’ April 2025, Prezydent Miasta Mielca (C‑453/23, EU:C:2025:285, punt 36), tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 105), u tas‑16 ta’ Marzu 2021, Il‑Kummissjoni vs Il‑Polonja (C‑562/19 P, EU:C:2021:201, punt 27).
17      Ara f’dan ir-rigward, is-sentenzi tad‑29 ta’ April 2025, Prezydent Miasta Mielca (C‑453/23, EU:C:2025:285, punt 44), tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 107), u tas‑16 ta’ Marzu 2021, Il‑Kummissjoni vs Il‑Polonja (C‑562/19 P, EU:C:2021:201, punti 31 u 32).
18      Punti 82 et seq., b’mod partikolari l-punt 102 tas-sentenza appellata.
19      Ċertament, il-verżjoni Ingliża tas-sentenza tuża l-espressjoni “already included” u mhux “also included”. Madankollu mill-premessi tas-sentenza u minn paragun mal-verżjoni Franċiża (“également repris”) jirriżulta li dan huwa żball ta’ traduzzjoni.
20      Punt 92 tas-sentenza appellata.
21      Punt 95 tas-sentenza appellata.
22      Sentenza tas‑6 ta’ Ottubru 2021, World Duty Free Group u Ir‑Renju ta’ Spanja vs Il‑Kummissjoni (C‑51/19 P u C‑64/19 P, EU:C:2021:793, punt 70 u l-ġurisprundenza ċċitata).
23      Premessa 130 tad-digriet appellat.
24      Premessa 129 tad-digriet appellat.
25      Ara, speċifikament, is-sentenza tad‑29 ta’ Lulju 2024, Koiviston Auto Helsinki vs Il‑Kummissjoni (C‑697/22 P, EU:C:2024:641, punt 45 u l-ġurisprudenza ċċitata).
26      Ara s-sentenza tas‑7 ta’ Mejju 1991, Oliveira vs Il‑Kummissjoni (C‑304/89, EU:C:1991:191, punt 17 u 18), ara wkoll is-sentenza tal‑11 ta’ Settembru 2025, L‑Awstrija vs Il‑Kummissjoni (Impjant tal-enerġija nukleari Paks II) (C‑59/23 P, EU:C:2025:686, punt 99) rigward nuqqas ta’ motivazzjoni li għandha tiġi eżaminata ex officio.
27      Ara f’dan ir-rigward, is-sentenza tad‑29 ta’ Lulju 2024, Koiviston Auto Helsinki vs Il‑Kummissjoni (C‑697/22 P, EU:C:2024:641, punt 49 u l-ġurisprudenza ċċitata).
28      Sentenza tad‑29 ta’ Lulju 2024, Koiviston Auto Helsinki vs Il‑Kummissjoni (C‑697/22 P, EU:C:2024:641, punt 51)
29      Sentenza tad‑29 ta’ Lulju 2024, Koiviston Auto Helsinki vs Il‑Kummissjoni (C‑697/22 P, EU:C:2024:641, punt 52 u l-ġurisprudenza ċċitata).
30      Hija fin-natura stess ta’ evalwazzjoni preliminari li din tista’ tevolvi jew tiġi ppreċiżata matul l-investigazzjoni.
31      Premessa 84 tad-deċiżjoni tat‑3 ta’ Frar 2015 dwar il-miżura SA.37667 (2015/C) (ex 2015/NN), dwar sistema ta’ regolazzjoni dwar it-taxxa fuq il-profitt żejjed fil-Belġju SA.37667 – Artiklu 185(2)(b) taċ-CIR 92, ĠU 2015, C 188, p. 24 (41).
32      Ara, f’dan ir-rigward, il-konklużjonijiet tiegħi fil-kawżi Il‑Kummissjoni vs Il‑Lussemburgu et (C‑457/21 P, EU:C:2023:466, punti 91 et seq.), Il-Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑451/21 P u C‑454/21 P, EU:C:2023:383, punti 86 et seq) u Tesco-Global Áruházak (C‑323/18, EU:C:2019:567, punti 147 et seq.).
33      Ara f’dan ir-rigward il-konklużjonijiet tiegħi fil-kawża Prezydent Miasta Mielca (C‑453/23, EU:C:2024:898, punt 27).
34      Sentenzi tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 119), u tat‑8 ta’ Mejju 2019, Związek Gmin Zagłębia Miedziowego (C‑566/17, EU:C:2019:390, punt 39); ara l-konklużjonijiet tiegħi fil-kawżi Il‑Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑451/21 P u C‑454/21 P, EU:C:2023:383, punt 99).
35      Ara s-sentenzi tal‑14 ta’ Diċembru 2023, Il‑Kummissjoni vs Amazon.com et (C‑457/21 P, EU:C:2023:985, punt 56), tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punti 115 et seq.) u tat‑8 ta’ Novembru 2022, Fiat Chrysler Finance Europe vs Il‑Kummissjoni (C‑885/19 P u C‑898/19 P, EU:C:2022:859, punti 95 et seq.).
36      Sentenzi tad‑29 ta’ April 2025, Prezydent Miasta Mielca (C‑453/23, EU:C:2025:285, punt 48), tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 112), u tas‑16 ta’ Marzu 2021, Il‑Kummissjoni vs Il‑Polonja (C‑562/19 P, EU:C:2021:201, punt 37), ara f’dan is-sens ukoll fir-rigward tal-libertajiet fundamentali s-sentenzi tat‑3 ta’ Marzu 2020, Vodafone Magyarország (C‑75/18, EU:C:2020:139, punt 49), u tat‑3 ta’ Marzu 2020_Tesco-Global Áruházak (C‑323/18, EU:C:2020:140, punt 69, u l-ġurisprudenza ċċitata).
37      Sentenzi tal‑14 ta’ Diċembru 2023, Il‑Kummissjoni vs Amazon.com et (C‑457/21 P, EU:C:2023:985, punt 42) u tat‑8 ta’ Novembru 2022, Fiat Chrysler Finance Europe vs Il‑Kummissjoni (C‑885/19 P u C‑898/19 P, EU:C:2022:859, punti 95 et seq.)
38      Sentenzi tal‑14 ta’ Diċembru 2023, Il‑Kummissjoni vs Amazon.com et (C‑457/21 P, EU:C:2023:985) u tal‑5 ta’ Diċembru 2023, Il-Lussemburgu et vs Il‑Kummissjoni (C‑451/21 P u C‑454/21 P, EU:C:2023:948).
39      Sentenza tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 120).
40      Sentenza tal‑14 ta’ Diċembru 2023, Il‑Kummissjoni vs Amazon.com et (C‑457/21 P, EU:C:2023:985, punt 56).
41      Sentenza tad‑29 ta’ April 2025, Prezydent Miasta Mielca (C‑453/23, EU:C:2025:285, punt 51).
42      Sentenza tad‑29 ta’ April 2025, Prezydent Miasta Mielca (C‑453/23, EU:C:2025:285, punt 80).
43      Ara l-konklużjonijiet tiegħi fil-kawżi Il‑Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑454/21 P u C‑451/21 P, EU:C:2023:383, punt 101).
44      Ara l-konklużjonijiet tiegħi fil-kawżi Il‑Kummissjoni vs Il‑Lussemburgu et (C‑457/21 P, EU:C:2023:466, punti 98 et seq.) u
Il-Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑454/21 P u C‑451/21 P, EU:C:2023:383, punti 94 et seq.)
45      Ara l-konklużjonijiet tiegħi fil-kawżi Il-Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑454/21 P u C‑451/21 P, EU:C:2023:383, punt 96).
46      Ara l-konklużjonijiet tiegħi fil-kawżi Il‑Kummissjoni vs Il‑Lussemburgu et (C‑457/21 P, EU:C:2023:466, punt 94) u
Il‑Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑454/21 P u C‑451/21 P, EU:C:2023:383, punt 92).
47      Sentenza tal‑15 ta’ Novembru 2011, Il‑Kummissjoni u Spanja vs Government of Gibraltar u Ir-Renju Unit (C‑106/09 P u C‑107/09 P, EU:C:2011:732, punti 96 sa 107).
48      Ara wkoll il-konklużjonijiet tiegħi fil-kawża Il‑Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑454/21 P u C‑451/21 P, EU:C:2023:383, punt 91).
49      Sentenzi tad‑29 ta’ April 2025, Prezydent Miasta Mielca (C‑453/23, EU:C:2025:285, punt 53), tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 114), tas‑16 ta’ Marzu 2021, Il‑Kummissjoni vs L‑Ungerija (C‑596/19 P, EU:C:2021:202, punti 48 et seq.), u tas‑16 ta’ Marzu 2021, Il‑Kummissjoni vs Il‑Polonja (C‑562/19 P, EU:C:2021:201, punti 42 et seq.).
50      Ara l-konklużjonijiet tiegħi fil-kawżi Prezydent Miasta Mielca (C‑453/23, EU:C:2024:898, punt 34) u Tesco-Global Áruházak (C‑323/18, EU:C:2019:567, punt 151).
51      Ara f’dan ir-rigward is-sentenza tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 119). Dan il-prinċipju jeżiġi li l-elementi essenzjali kollha li jikkostitwixxu l-aspetti sostantivi tat-taxxa jkunu rregolati mil-leġiżlatur nazzjonali.
52      Sentenza tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 120).
53      Jekk, fuq il-bażi ta’ tali stħarriġ, l-istituzzjonijiet tal-Unjoni jikkonkludu li l-awtoritajiet nazzjonali qegħdin japplikaw il-leġiżlazzjoni fiskali nazzjonali b’mod manifestament illegali, prassi fiskali bbażata fuq dik l-applikazzjoni ma tifformax parti mill-qafas ta’ referenza, iżda pjuttost tiddevja minnu. Jekk tagħtix ukoll vantaġġ selettiv għandu jiġi ddeterminat fuq il-bażi tat-tieni u t-tielet stadju tal-istħarriġ fi tliet stadji msemmi hawn fuq (punt 31). Ara s-sentenza tad‑29 ta’ April 2025, Prezydent Miasta Mielca (C‑453/23, EU:C:2025:285, punt 60) kif ukoll il-konklużjonijiet tiegħi f’din il-kawża Prezydent Miasta Mielca (C‑453/23, EU:C:2024:898, punt 28).
54      Il-prezzijiet tat-trasferiment huma l-prezzijiet li bihom impriża tikkonsenja oġġetti fiżiċi jew assi intanġibbli lil impriżi assoċjati, jew tipprovdi servizzi għal impriżi assoċjati; ara l-Linji Gwida tal-OECD dwar l-Ipprezzar tat-Trasferimenti għall-Intrapriżi Multinazzjonali u l-Amministrazzjonijiet tat-Taxxa, 2022, p 15 u 16.
55      Preżentazzjoni tal-perspettiva tal-Belġju fil-premessa 14 tad-deċiżjoni kontenzjuża.
56      Punti 93 et seq. tas-sentenza appellata.
57      Punt 99 tas-sentenza appellata.
58      Punti 15 sa 20 tad-deċiżjoni kontenzjuża.
59      Punt 51 tas-sentenza appellata.
60      Punti 105 et seq. tas-sentenza appellata.
61      Punt 107 tas-sentenza appellata.
62      Punt 108 tas-sentenza appellata.
63      Punt 110 tas-sentenza appellata.
64      Punti 111 et seq. u l-punti 119 et seq. tas-sentenza appellata.
65      Ara l-osservazzjonijiet iktar iddettaljati fil-konklużjonijiet tiegħi fil-Kawżi C‑734/23 P u C‑735/23 P (punt 89 et seq.).
66      Ara f’dan ir-rigward, il-punt 133 tas-sentenza appellata.
67      Punt 135 tas-sentenza appellata.
68      Hija fundamentali s-sentenza tal‑21 ta’ Marzu 1990, Il‑Belġju vs Il‑Kummissjoni (C‑142/87, EU:C:1990:125, punt 66).
69      Sentenzi tal‑5 ta’ Marzu 2019, Eesti Pagar (C‑349/17, EU:C:2019:172, punt 97), u tas‑16 ta’ Diċembru 2010, Kahla Thüringen Porzellan vs Il‑Kummissjoni (C‑537/08 P, EU:C:2010:769, punt 63) flimkien ma’ riferimenti oħra.
70      Ara s-sentenza tal‑20 ta’ Marzu 1997, Alcan Deutschland (C‑24/95, EU:C:1997:163, punti 34 et seq.).
71      Sa ċertu punt f’dan ir-rigward iqum id-dubju peress li d-deċiżjonijiet fiskali bil-quddiem huma strument klassiku biex tiġi żgurata ċertezza legali mill-amministrazzjoni tat-taxxa nazzjonali, ara l-konklużjonijiet tiegħi fil-kawżi Il‑Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑451/21 P u C‑454/21 P, EU:C:2023:383, punt 169).
72      Punt 155 tas-sentenza appellata.
73      Punt 151 tas-sentenza appellata.
74      Punti 152 u 153 tas-sentenza appellata.
75      Sentenza tad‑29 ta’ April 2004, Il‑Ġermanja vs Il‑Kummissjoni (C‑277/00, EU:C:2004:238, punt 75).
76      Sentenzi tal‑5 ta’ Marzu 2019, Eesti Pagar (C‑349/17, EU:C:2019:172, punt 131), tat‑8 ta’ Diċembru 2011, Residex Capital IV (C‑275/10, EU:C:2011:814, punt 34) u tad‑29 ta’ April 2004, Il‑Ġermanja vs Il‑Kummissjoni (C‑277/00, EU:C:2004:238, punt 76).
77      Sentenzi tal‑5 ta’ Marzu 2019, Eesti Pagar (C‑349/17, EU:C:2019:172, punt 131), tat‑8 ta’ Diċembru 2011, Residex Capital IV (C‑275/10, EU:C:2011:814, punt 34) u tad‑29 ta’ April 2004, Il‑Ġermanja vs Il‑Kummissjoni (C‑277/00, EU:C:2004:238, punt 75).
78      Sentenza tad‑9 ta’ Marzu 1984, Intermills vs Il‑Kummissjoni (323/82, EU:C:1984:345, punt 11), u tas‑16 ta’ Diċembru 2010, AceaElectrabel Produzione vs Il‑Kummissjoni (C‑480/09 P, EU:C:2010:787, punt 64).
79      Sentenza tal‑14 ta’ Novembru 1984, Intermills vs Il‑Kummissjoni (323/82, EU:C:1984:345, punt 11).
80      Sentenzi tas‑16 ta’ Diċembru 2010, AceaElectrabel Produzione Il‑Kummissjoni (C‑480/09 P, EU:C:2010:787, punt 63 u 64).
81      Sentenzi tas‑16 ta’ Jannar 2025, Scai (C‑588/23, EU:C:2025:23, punt 40) u tad‑29 ta’ Lulju 2024, Koiviston Auto Helsinki vs Il‑Kummissjoni (C‑697/22 P, EU:C:2024:641, punti 79 u 81).
82      Sentenza tas‑27 ta’ April 2017, Akzo Nobel et vs Il‑Kummissjoni (C‑516/15 P, EU:C:2017:314).
83      Sentenzi tas‑6 ta’ Ottubru 2021, Sumal (C‑882/19, EU:C:2021:800, punt 41), tas‑27 ta’ April 2017, Akzo Nobel et vs Il‑Kummissjoni (C‑516/15 P, EU:C:2017:314, punti 47 u 48), u tal‑10 ta’ Settembru 2009, Akzo Nobel et vs Il‑Kummissjoni (C‑97/08 P, EU:C:2009:536, punti 54 u 55).
84      Sentenza tas‑6 ta’ Ottubru 2021, Sumal (C‑882/19, EU:C:2021:800, punt 41); ara fl-istess sens is-sentenzi tal‑14 ta’ Diċembru 2006, Confederación Española de Empresarios de Estaciones de Servicio (C‑217/05, EU:C:2006:784, punt 41), u tal‑14 ta’ Lulju 1972, Imperial Chemical Industries vs Il‑Kummissjoni (48/69, EU:C:1972:70, punt 140).
85      Sentenza tas‑27 ta’ April 2017, Akzo Nobel et vs Il‑Kummissjoni (C‑516/15 P, EU:C:2017:314, punt 52).
86      Sussidjarjament, il-Kummissjoni tista’ sempliċement tissuġġetta l-irkupru mingħand kumpanniji oħra tal-grupp għall-kisba effettiva tal-vantaġġ.
87      Nota ta’ qiegħ il-paġna 132 tad-deċiżjoni kontenzjuża.
88      Punt 31 tas-sentenza appellata.
89      Ara s-sentenza tas‑16 ta’ Settembru 2021, Il‑Kummissjoni vs Il‑Belġju u Magnetrol International (C‑337/19 P, EU:C:2021:741, punt 77).
90      Punti 33 u 34 tas-sentenza appellata. Dan huwa wkoll dak li ssostni l-Kummissjoni fir-replika tagħha.
91      Ara s-sentenza tat‑2 ta’ Settembru 2010, Il‑Kummissjoni vs Deutsche Post (C‑399/08 P, EU:C:2010:481, punt 75 u l-ġurisprudenza ċċitata).